***Монгол Улсын Их Хурлын намрын ээлжит чуулганы 2012 оны 11 дүгээр сарын 09-ны өдөр (Баасан гариг)-ийн хуралдаан 11 цаг 00 минутад Төрийн ордны Улсын Их Хурлын чуулганы нэгдсэн хуралдааны танхимд эхлэв.***

 Улсын Их Хурлын дарга З.Энхболд ирц, хэлэлцэх асуудлын дарааллыг танилцуулж, хуралдааныг даргалав.

 ***Үдээс өмнөх чуулганы нэгдсэн хуралдаанд ирвэл зохих 70 гишүүнээс нийт 47 гишүүн ирж, 67.1 хувийн ирцтэй байв. Үүнд:***

 ***Чөлөөтэй:*** *Н.Алтанхуяг, О.Баасанхүү, Л.Болд, Ц.Даваасүрэн, Ц.Дашдорж, Д.Дэмбэрэл, М.Зоригт, Д.Хаянхярваа, Л.Энх-Амгалан;*

 ***Өвчтэй:*** *О.Содбилэг, Ц.Цолмон;*

 ***Тасалсан:*** *Р.Амаржаргал, Б.Бат-Эрдэнэ, Х.Болорчулуун, С.Ганбаатар, Л.Гантөмөр, Д.Лүндээжанцан, Ё.Отгонбаяр, Ш.Түвдэндорж, Д.Тэрбишдагва, Ө.Энхтүвшин, С.Эрдэнэ, Ж.Эрдэнэбат;*

***Хоцорсон:*** *Су.Батболд-2:15, Сү.Батболд-2:10, Х.Баттулга-1:30, Д.Батцогт-1:30, Н.Батцэрэг-1:30, З.Баянсэлэнгэ-2:15, С.Баярцогт-1:40, Д.Ганбат-1:15, Н.Номтойбаяр-2:30, С.Оюун-1:40, М.Сономпил-1:30, Г.Уянга-1:35, Ч.Хүрэлбаатар-1:00, Л.Цог-1:30;*

 Хэлэлцэх асуудлын дараалалтай холбогдуулан Улсын Их Хурлын гишүүн Н.Энхболд, Д.Эрдэнэбат нар санал хэлэв.

***Нэг. “Сонгуулийн нэмэлт зардлын тухай” Улсын Их Хурлын тогтоолын төсөл (анхны хэлэлцүүлэг)***

**Хэлэлцэж буй асуудалтай холбогдуулан Сонгуулийн ерөнхий хорооны дарга Ч.Содномцэрэн, Сонгуулийн ерөнхий хорооны ажлын албаны дарга Д.Баяндүүрэн, Улсын бүртгэлийн ерөнхий газрын даргын үүрэг гүйцэтгэгч Ц.Пүрэвдорж, Улсын бүртгэлийн ерөнхий газрын Санхүүгийн хэлтсийн дарга Б.Өүлэн-Үжин, Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал, зөвлөх Д.Энхгэрэл, Улсын Их Хурлын Нийгмийн бодлого, боловсрол, соёл, шинжлэх ухааны байнгын хорооны зөвлөх Л.Лхагвасүрэн, референт Р.Болормаа нарын бүрэлдэхүүнтэй ажлын хэсэг байлцав.**

**Тогтоолын төслийг анхны хэлэлцүүлэгт бэлтгэсэн талаарх Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн Р.Гончигдорж танилцуулав.**

**Байнгын хорооны санал, дүгнэлттэй холбогдуулан Улсын Их Хурлын гишүүн Ц.Нямдоржийн асуусан асуултад Байнгын хорооны дарга, Улсын Их Хурлын гишүүн А.Бакей, Хууль зүйн сайд Х.Тэмүүжин нар хариулж, тайлбар хийв.**

**З.Энхболд: - *1.* Улсын Их Хурлын гишүүн Р.Гончигдоржийн гаргасан, Төслийн 1 дэх заалтын 1 тэрбум 843.4 сая төгрөг гэснийг 2 тэрбум 283.4 сая төгрөг гэж өөрчлөх гэсэн саналыг дэмжье.**

**Зөвшөөрсөн: 38**

**Татгалзсан: 4**

**Бүгд: 42**

**90.5 хувийн саналаар дэмжигдлээ.**

***2.* Улсын Их Хурлын гишүүн Д.Батцогтын гаргасан, Төслийн 1 дэх заалтын Хууль зүйн сайдын төсвийн багцад шилжүүлэн гэснийг хасах гэсэн саналыг дэмжье.**

**Зөвшөөрсөн: 34**

**Татгалзсан: 8**

**Бүгд: 42**

**81.0 хувийн саналаар дэмжигдлээ.**

***3.* Улсын Их Хурлын гишүүн Д.Батцогтын гаргасан, Төслийн 2 дахь заалтын Монгол Улсын Засгийн газар /Н.Алтанхуяг/-т гэснийг Сонгуулийн ерөнхий хороо /Ч.Содномцэрэн/-нд гэж өөрчлөх гэсэн саналыг дэмжье.**

**Зөвшөөрсөн: 33**

**Татгалзсан: 9**

**Бүгд: 42**

**78.6 хувийн саналаар дэмжигдлээ.**

***4.* Улсын Их Хурлын гишүүн Д.Батцогтын гаргасан, Төслийн нэрийг “Сонгуулийн зарим зардлыг санхүүжүүлэх тухай” гэж өөрчлөх гэсэн саналыг дэмжье.**

**Зөвшөөрсөн: 33**

**Татгалзсан: 8**

**Бүгд: 41**

**80.5 хувийн саналаар дэмжигдлээ.**

**Тогтоолын төслийг эцсийн хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлэв.**

**Уг асуудлыг 11 цаг 12 минутад хэлэлцэж дуусав.**

***Хоёр. “Цэцэрлэг, ерөнхий боловсролын сургуулийн хичээлийн болон дотуур байр, биеийн тамирын заалны барилга хангамжийн талаар хэрэгжүүлэх зарим арга хэмжээний тухай Улсын Их Хурлын тогтоолын төсөл*** (хэлэлцэх эсэх)

**Хэлэлцэж буй асуудалтай холбогдуулан Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал, Улсын Их Хурлын Нийгмийн бодлого, боловсрол, соёл, шинжлэх ухааны байнгын хорооны зөвлөх Л.Лхагвасүрэн, референт Р.Болормаа нарын бүрэлдэхүүнтэй ажлын хэсэг байлцав.**

**Төсөл санаачлагчийн илтгэлийг Улсын Их Хурлын гишүүн А.Тлейхан, тогтоолын төслийг хэлэлцэх эсэх асуудлаар Нийгмийн бодлого, боловсрол, соёл, шинжлэх ухааны байнгын хорооноос гаргасан санал, дүгнэлтийг Улсын Их Хурлын гишүүн Ц.Оюунгэрэл нар танилцуулав.**

**Төсөл санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт, санал гараагүй болно.**

**З.Энхболд: -** Нийгмийн бодлого, боловсрол, соёл, шинжлэх ухааны байнгын хорооноос гаргасан, “Цэцэрлэг, ерөнхий боловсролын сургуулийн хичээлийн болон дотуур байр, биеийн тамирын заалны барилга, хангамжийн талаар хэрэгжүүлэх зарим арга хэмжээний тухай” Улсын Их Хурлын тогтоолын төслийг хэлэлцэх нь зүйтэй гэсэн саналыг дэмжье.

**Зөвшөөрсөн: 32**

**Татгалзсан: 9**

**Бүгд: 41**

**78.0 хувийн саналаар дэмжигдлээ.**

Тогтоолын төслийг анхны хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүлэв.

Уг асуудлыг 11 цаг 19 минутад хэлэлцэж дуусав.

**Гурав. Хүний дархлал хомсдолын вирусын халдвар, дархлалын олдмол хомсдолоос сэргийлэх тухай хуулийн төсөл (**Шинэчилсэн найруулга**), Хүний дархлал хомсдолын вирусын халдвар, дархлалын олдмол хомсдолоос сэргийлэх тухай хууль хүчингүй болсонд тооцох тухай, Садар самуун явдалтай тэмцэх тухай хуулийн зарим заалт хүчингүй болсонд тооцох тухай, Гадаадын иргэний эрх зүйн байдлын тухай хуулийн зарим заалт хүчингүй болсонд тооцох тухай, Хувь хүний нууцын тухай хуульд нэмэлт оруулах тухай, Хөдөлмөрийн тухай хуульд нэмэлт оруулах тухай хуулийн төслүүд (**хэлэлцэх эсэх**)**

Хэлэлцэж буй асуудалтай холбогдуулан Эрүүл мэндийн сайд Н.Удвал, Эрүүл мэндийн яамны ДОХ-ын Үндэсний хорооны ажлын албаны дарга Ч.Бямбаа, **Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал, Улсын Их Хурлын Нийгмийн бодлого, боловсрол, соёл, шинжлэх ухааны байнгын хорооны зөвлөх Л.Лхагвасүрэн, референт П.Тогоо нарын бүрэлдэхүүнтэй ажлын хэсэг байлцав.**

**Төсөл санаачлагчийн илтгэлийг Улсын Их Хурлын гишүүн Ж.Батсуурь, хуулийн төслүүдийн хэлэлцэх эсэх асуудлаар Нийгмийн бодлого, боловсрол, соёл, шинжлэх ухааны байнгын хорооноос гаргасан санал, дүгнэлтийг Улсын Их Хурлын гишүүн Г.Баярсайхан нар танилцуулав.**

**Төсөл санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт, санал гараагүй болно.**

**З.Энхболд: -** Нийгмийн бодлого, боловсрол, соёл, шинжлэх ухааны байнгын хорооноос гаргасан, Хүний дархлал хомсдолын вирусын халдвар, дархлалын олдмол хомсдолоос сэргийлэх тухай хуулийн төсөл, Хүний дархлал хомсдолын вирусын халдвар, дархлалын олдмол хомсдолоос сэргийлэх тухай хууль хүчингүй болсонд тооцох тухай, Садар самуун явдалтай тэмцэх тухай хуулийн зарим заалт хүчингүй болсонд тооцох тухай, Гадаадын иргэний эрх зүйн байдлын тухай хуулийн зарим заалт хүчингүй болсонд тооцох тухай, Хувь хүний нууцын тухай хуульд нэмэлт оруулах тухай, Хөдөлмөрийн тухай хуульд нэмэлт оруулах тухай хуулийн төслүүдийг хэлэлцэх нь зүйтэй гэсэн саналыг дэмжье.

**Зөвшөөрсөн: 33**

**Татгалзсан: 8**

**Бүгд: 41**

**80.5 хувийн саналаар дэмжигдлээ.**

Хуулийн төслүүдийг анхны хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүлэв.

Уг асуудлыг 11 цаг 27 минутад хэлэлцэж дуусав.

**Дөрөв. “Монгол Улсаас Бүгд Найрамдах Кени Улстай дипломат харилцаа тогтоох тухай” Улсын Их Хурлын тогтоолын төсөл**

Хэлэлцэж буй асуудалтай холбогдуулан Гадаад харилцааны яамны Бодлого, төлөвлөлт, судалгааны газрын дэд захирал Г.Амартүвшин, **Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал, Улсын Их Хурлын Аюулгүй байдал, гадаад бодлогын байнгын хорооны референт П.Туяа нарын бүрэлдэхүүнтэй ажлын хэсэг байлцав.**

**Төсөл санаачлагчийн илтгэлийг Улсын Их Хурлын гишүүн Д.Ганхуяг, тогтоолын төслийн талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Р.Гончигдорж нар танилцуулав.**

**Улсын Их Хурлын гишүүн Ц.Оюунхорол, Н.Энхболд, Д.Ганхуяг, Ц.Нямдорж нар санал хэлэв.**

**З.Энхболд: -** “Монгол Улсаас Бүгд Найрамдах Кени Улстай дипломат харилцаа тогтоох тухай” Улсын Их Хурлын тогтоолын төслийг баталъя.

Зөвшөөрсөн: 36

Татгалзсан: 11

Бүгд: 47

76.6 хувийн саналаар тогтоол батлагдлаа.

Улсын Их Хурлын дарга З.Энхболд ***“*Монгол Улсаас Бүгд Найрамдах Кени Улстай дипломат харилцаа тогтоох тухай*”*** Монгол Улсын Их Хурлын тогтоолын төслийн эцсийн найруулгыг танилцуулав.

Эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно.

Улсын Их Хурлын гишүүд дээрх тогтоолын эцсийн найруулгыг сонсов. (11:43)

Уг асуудлыг 11 цаг 43 минутад хэлэлцэж дуусав.

**Тав. “Иргэний нисэхийн салбарыг хөгжүүлэх талаар төрөөс баримтлах бодлого батлах тухай” Улсын Их Хурлын тогтоолын төсөл (**хэлэлцэх эсэх**)**

Хэлэлцэж буй асуудалтай холбогдуулан Зам тээврийн сайд А.Гансүх, Иргэний нисэхийн ерөнхий газрын дарга С.Батмөнх, Зам тээврийн яамны Агаарын тээврийн бодлогын хэрэгжилтийг зохицуулах хэлтсийн дарга н.Очирсүх, **Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал, Улсын Их Хурлын Эдийн засгийн байнгын хорооны зөвлөх Ж.Батсайхан, референт Ш.Ариунжаргал нарын бүрэлдэхүүнтэй ажлын хэсэг байлцав.**

**Төсөл санаачлагчийн илтгэлийг Зам тээврийн сайд А.Гансүх, тогтоолын төслийн хэлэлцэх эсэх асуудлаар Эдийн засгийн байнгын хорооноос гаргасан санал, дүгнэлтийг Улсын Их Хурлын Д.Ганбат нар танилцуулав.**

**Төсөл санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн С.Дэмбэрэл, Ц.Нямдорж, А.Бакей, Г.Баярсайхан, Д.Батцогт нарын асуусан асуултад** Зам тээврийн сайд А.Гансүх, Иргэний нисэхийн ерөнхий газрын дарга С.Батмөнх, Байнгын хорооны дарга, Улсын Их Хурлын гишүүн Б.Гарамгайбаатар нар хариулж, тайлбар хийв.

Улсын Их Хурлын гишүүн С.Бямбацогт, М.Батчимэг нар санал хэлэв.

**З.Энхболд: -** Эдийн засгийн байнгын хорооноос гаргасан, “Иргэний нисэхийн салбарыг хөгжүүлэх талаар төрөөс баримтлах бодлого батлах тухай” Улсын Их Хурлын тогтоолын төслийг хэлэлцэх нь зүйтэй гэсэн саналыг дэмжье.

Зөвшөөрсөн: 41

Татгалзсан: 7

Бүгд: 48

85.4 хувийн саналаар дэмжигдлээ.

Тогтоолын төслийг анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

Уг асуудлыг 12 цаг 12 минутад хэлэлцэж дуусав.

**Зургаа. Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүд (**Монгол Улсын Ерөнхийлөгчөөс өргөн мэдүүлсэн**) (**хэлэлцэх эсэх**)**

Хэлэлцэж буй асуудалтай холбогдуулан Монгол Улсын Ерөнхийлөгчийн Тамгын газрын дарга П.Цагаан, **Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал, зөвлөх М.Тайшир, Улсын Их Хурлын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж нарын бүрэлдэхүүнтэй ажлын хэсэг байлцав.**

**Улсын Их Хурлын гишүүн Н.Батцэрэг, Н.Энхболд нар санал хэлэв.**

**Төсөл санаачлагчийн илтгэлийг** Монгол Улсын Ерөнхийлөгчийн Тамгын газрын дарга П.Цагаан, хуулийн төслүүдийн хэлэлцэх эсэх асуудлаар Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн Р.Гончигдорж нар танилцуулав.

Улсын Их Хурал дахь Ардчилсан Намын бүлгийн ахлагч, Улсын Их Хурлын гишүүн Д.Эрдэнэбат уг асуудлаар түр завсарлага авч байгааг мэдэгдэв.

Улсын Их Хурлын дарга З.Энхболд ***“Нийтээр тэмдэглэх баярын болон тэмдэглэлт өдрүүдийн тухай хуульд нэмэлт, өөрчлөлт оруулах тухай, Хөдөлмөрийн тухай, Чингис хаан одон бий болгох тухай тогтоолд нэмэлт, өөрчлөлт оруулах тухай, Монгол Улсын нэгдсэн төсвийн 2012 оны төсвийн хүрээний мэдэгдэл, 2014-2015 оны төсвийн төсөөллийн тухай хуульд өөрчлөлт оруулах тухай, Төрөөс Мөнгөний бодлогын талаар 2013 онд баримтлах үндсэн чиглэл батлах тухай, Монгол Улсын 2013 оны төсвийн тухай хуульд Төсвийн тухай хуулийн зарим заалтыг хамааруулахгүй байх тухай”*** Монгол Улсын хууль, Улсын Их Хурлын тогтоолын эцсийн найруулгыг танилцуулав.

Эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно.

Улсын Их Хурлын гишүүд дээрх хууль, тогтоолын эцсийн найруулгыг сонсов. (12:35)

***Хуралдаан 12 цаг 35 минутад завсарлаж, 16 цаг 05 минутаас үргэлжлэв.***

***Үдээс хойшхи чуулганы нэгдсэн хуралдаанд ирвэл зохих 70 гишүүнээс нийт 44 гишүүн ирж, 62.8 хувийн ирцтэй байв. Үүнд:***

 ***Чөлөөтэй:*** *Н.Алтанхуяг, О.Баасанхүү, Л.Болд, Ц.Даваасүрэн, Ц.Дашдорж, М.Зоригт, Х.Хаянхярваа, Л.Энх-Амгалан;*

 ***Өвчтэй:*** *О.Содбилэг, Ц.Цолмон;*

 ***Тасалсан:*** *Р.Амаржаргал, Су.Батболд, Х.Болорчулуун, С.Бямбацогт, С.Ганбаатар, Л.Гантөмөр, Ё.Отгонбаяр, С.Оюун, Ц.Оюунгэрэл, М.Сономпил, Ш.Түвдэндорж, Д.Тэрбишдагва, Г.Уянга, С.Эрдэнэ, Ж.Эрдэнэбат;*

Улсын Их Хурал дахь Ардчилсан Намын бүлгийн ахлагч, Улсын Их Хурлын гишүүн Д.Эрдэнэбат үг хэлэв.

**Зургаа. Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүд (**Монгол Улсын Ерөнхийлөгчөөс өргөн мэдүүлсэн**) (**хэлэлцэх эсэх**) (үргэлжлэл)**

Хэлэлцэж буй асуудалтай холбогдуулан Монгол Улсын Ерөнхийлөгчийн Тамгын газрын дарга П.Цагаан, **Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал, зөвлөх М.Тайшир, Ш.Хишигсүрэн, Улсын Их Хурлын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж нарын бүрэлдэхүүнтэй ажлын хэсэг байлцав.**

**Төсөл санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Д.Ганбатын асуусан асуултад Байнгын хорооны дарга, Улсын Их Хурлын гишүүн А.Бакей хариулж, тайлбар хийв.**

**Улсын Их Хурлын гишүүн Б.Бат-Эрдэнэ санал хэлэв.**

**З.Энхболд: - Төрийн байгуулалтын байнгын хорооноос гаргасан,** Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүдийг хэлэлцэх нь зүйтэй гэсэн саналыг дэмжье.

Зөвшөөрсөн: 44

Татгалзсан: 9

Бүгд: 53

83.0 хувийн саналаар дэмжигдлээ.

Хуулийн төслүүдийг анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлэв.

Уг асуудлыг 16 цаг 18 минутад хэлэлцэж дуусав.

***Долоо. “Сонгуулийн нэмэлт зардлын тухай” Улсын Их Хурлын тогтоолын төсөл (эцсийн хэлэлцүүлэг)***

**Хэлэлцэж буй асуудалтай холбогдуулан Сонгуулийн ерөнхий хорооны дарга Ч.Содномцэрэн, Сонгуулийн ерөнхий хорооны ажлын албаны дарга Д.Баяндүүрэн, Улсын бүртгэлийн ерөнхий газрын даргын үүрэг гүйцэтгэгч Ц.Пүрэвдорж, Улсын бүртгэлийн ерөнхий газрын Санхүүгийн хэлтсийн дарга Б.Өүлэн-Үжин, Улсын Их Хурлын Тамгын газрын Эрх зүй, хууль тогтоомжийн хэлтсийн дарга Д.Насанжаргал, зөвлөх Ш.Хишигсүрэн, Улсын Их Хурлын Нийгмийн бодлого, боловсрол, соёл, шинжлэх ухааны байнгын хорооны зөвлөх Л.Лхагвасүрэн, референт Р.Болормаа нарын бүрэлдэхүүнтэй ажлын хэсэг байлцав.**

**Тогтоолын төслийг эцсийн хэлэлцүүлэгт бэлтгэсэн талаарх Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн Б.Наранхүү танилцуулав.**

**Байнгын хорооны санал, дүгнэлттэй холбогдуулан Улсын Их Хурлын гишүүн Б.Бат-Эрдэнийн асуусан асуултад Байнгын хорооны дарга, Улсын Их Хурлын гишүүн А.Бакей хариулж, тайлбар хийв.**

**З.Энхболд: - “Сонгуулийн нэмэлт зардлын тухай” Улсын Их Хурлын тогтоолын төслийг баталъя.**

**Зөвшөөрсөн: 40**

**Татгалзсан: 12**

**Бүгд: 52**

**76.9 хувийн саналаар тогтоол батлагдлаа.**

Улсын Их Хурлын дарга З.Энхболд ***“Сонгуулийн нэмэлт зардлын тухай”*** Улсын Их Хурлын тогтоолын эцсийн найруулгыг танилцуулав.

Эцсийн найруулгатай холбогдуулан Улсын Их Хурлын гишүүн Ц.Нямдорж санал хэлэв.

Улсын Их Хурлын гишүүд дээрх тогтоолын эцсийн найруулгыг сонсов. (16:28)

Улсын Их Хурлын дарга З.Энхболд ***“Монгол Улсын 2013 оны төсвийн тухай”*** Монгол Улсын хуулийн эцсийн найруулгыг танилцуулав.

Эцсийн найруулгатай холбогдуулан Улсын Их Хурлын гишүүн Ж.Батсуурь, Ц.Нямдорж, Б.Бат-Эрдэнэ, С.Дэмбэрэл нар санал хэлж, Сангийн сайд Ч.Улаан тайлбар хийв.

Улсын Их Хурлын гишүүд дээрх хуулийн эцсийн найруулгыг сонсов. (16:39)

Улсын Их Хурлын дарга З.Энхболд ***“Нийгмийн даатгалын сангийн 2013 оны төсвийн тухай, Хүний хөгжил сангийн 2013 оны төсвийн тухай”*** Монгол Улсын хуулийн эцсийн найруулгыг танилцуулав.

Эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно.

Улсын Их Хурлын гишүүд дээрх хуулийн эцсийн найруулгыг сонсов. (16:41)

Улсын Их Хурлын дарга З.Энхболд ***“Монгол Улсын 2013 оны төсвийн тухай, Нийгмийн даатгалын сангийн 2013 оны төсвийн тухай, Хүний хөгжил сангийн 2013 оны төсвийн тухай хууль батлагдсантай холбогдуулан авах арга хэмжээний тухай”*** Монгол Улсын Их Хурлын тогтоолын эцсийн найруулгыг танилцуулав.

Эцсийн найруулгатай холбогдуулан Улсын Их Хурлын гишүүн Д.Оюунхорол санал хэлж, Эдийн засгийн хөгжлийн сайд Н.Батбаяр, Сангийн сайд Ч.Улаан нар хариулж, тайлбар хийв.

Улсын Их Хурлын гишүүд дээрх тогтоолын эцсийн найруулгыг сонсов. (16:44)

  ***Хуралдаан 16 цаг 46 минутад өндөрлөв.***

**Тэмдэглэлтэй танилцсан:**

 ТАМГЫН ГАЗРЫН ЕРӨНХИЙ

 НАРИЙН БИЧГИЙН ДАРГА Б.БОЛДБААТАР

 **Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД

**МОНГОЛ УЛСЫН ИХ ХУРЛЫН**

**НАМРЫН ЭЭЛЖИТ ЧУУЛГАНЫ 2012 ОНЫ 11 ДҮГЭЭР САРЫН 09-НЫ ӨДӨР (БААСАН ГАРИГ)-ИЙН НЭГДСЭН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

***Хуралдаан 11 цаг 00 минутад эхлэв.***

**З.Энхболд: -** Улсын Их Хурлын намрын ээлжит чуулганы 2012 оны 11 сарын 09-ны өдрийн нэгдсэн хуралдаан ирвэл зохих 70 гишүүнээс 36 хүрэлцэн ирж нээгдэж байна. Өнөөдрийн нэгдсэн чуулганы хуралдаанаар хэлэлцэх асуудлыг танилцуулъя. Зургаан асуудалтай. Эхний асуудал Сонгуулийн нэмэлт зардлын тухай Улсын Их Хурлын тогтоолын төслийн анхны хэлэлцүүлэг. Хоёр дахь асуудал Цэцэрлэг, ерөнхий боловсролын сургуулийн хичээлийн болон дотуур байр, биеийн тамирын заалны барилга хангамжийн талаар хэрэгжүүлэх зарим арга хэмжээний тухай Улсын Их Хурлын тогтоолын хэлэлцэх эсэх. Гурав дахь асуудал, Хүний дархлал хомсдолын вирусын халдвар, дархлалын олдмол хомсдолоос сэргийлэх тухай хуулийн төслийн шинэчилсэн найруулга, Хүний дархлал хомсдолын вирусын халдвар, дархлалын олдмол хомсдолоос сэргийлэх тухай хууль хүчингүй болсонд тооцох тухай, Садар самуун явдалтай тэмцэх тухай хуулийн зарим заалт хүчингүй болсонд тооцох тухай, Гадаадын иргэний эрх зүйн байдлын тухай хуулийн зарим заалт хүчингүй болсонд тооцох тухай, Хувь хүний нууцын тухай хуульд нэмэлт оруулах тухай, Хөдөлмөрийн тухай хуульд нэмэлт оруулах тухай хуулийн төслүүдийн хэлэлцэх эсэх. Дөрөв дэх асуудал, Бүгд Найрамдах Кени Улстай дипломат харилцаа тогтоох тухай Улсын Их Хурлын тогтоолын төсөл. Тав дахь асуудал Иргэний нисэхийн салбарыг хөгжүүлэх талаар төрөөс баримтлах бодлого батлах тухай Улсын Их Хурлын тогтоолын хэлэлцэх эсэх. Зургаа дахь асуудал, Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүд. Ийм 6 асуудал байна.

Хэлэлцэх асуудал дээр саналтай гишүүд байна уу? Н.Энхболд гишүүн.

**Н.Энхболд: -** Энэ Ерөнхийлөгчийн өргөн мэдүүлсэн хуулийг эхний асуудал болгоод ярьчихаж болохгүй юу? Тэртээ тэргүй өнөөдөр бүгдээрээ хэлэлцэх асуудал байгаа юм чинь энэ бас аль алины аль ч талаас нь аваад үзсэн анхаарал тавьсан асуудал. Ерөнхийлөгчийн өргөн мэдүүлсэн, Байнгын хороогоороо дэмжигдсэн энэ асуудлаа эхнээс нь яриад явчихъя. Дараа нь тэртээ тэргүй ирц байгаад гишүүд байж байгаа юм чинь бүх асуудлаа хэлэлцээд дуусчих байлгүй. Зориуд ач холбогдол өгөөд.

**З.Энхболд: -** Ямар ч ач холбогдол байхгүй шүү дээ. Баахан хэлэлцэх эсэхтэй асуудал байна. Энийгээ хэлэлцье гээд л тэгээд тарна шүү дээ одоо.

**Н.Энхболд: -** Тийм санал оруулж байна. Их Хурлын тухай хуульд нэмэлт оруулах, чуулганы дэгийн тухай хуульд нэмэлт, өөрчлөлт оруулах тухай хуулийн төслүүдийг эхэнд нь хэлэлцье гэж.

**З.Энхболд: -** Би бол энүүгээрээ явна гэдэг саналтай байна. Д.Эрдэнэбат юу гэж үзэж байгаа юм.

**Д.Эрдэнэбат: -** Үгүй одоо тэртээ тэргүй өнөөдөр ингээд дуусах юм чинь энэ төлөвлөгөөгөөрөө явуулаад л дуусчихъя гэдэг бодолтой байна шүү дээ. Одоо энэ ихэнхи нь хэлэлцэх эсэх л юм байна шүү дээ. Нэг их зарчмын ялгаа байхгүй шүү дээ. Бид нар байр сууриа нэгтгэчихсэн. Тийм. Ямар ч асуудал байхгүй. Тэгээд энэ төлөвлөгөө бол өөрчлөөд байх юм байхгүй шүү дээ. Байхгүй ээ байхгүй. Ямар ч асуудал байхгүй.

**З.Энхболд: -** За за дарааллаараа явъя. Санал хураагаад унана шүү дээ. Чи харж байгаа биз дээ. Тэгж цаг гарздах хэрэггүй байх аа. Гучин хэдэн хүнтэй бүлэг чинь үгүй гэж байхад тэгээд унана шүү дээ.

За эхний асуудалдаа оръё.

***Нэг. “Сонгуулийн нэмэлт зардлын тухай”***

***Улсын Их Хурлын тогтоолын төсөл***

***(анхны хэлэлцүүлэг)***

**Сонгуулийн нэмэлт зардлын тухай Улсын Их Хурлын тогтоолын төслийн анхны хэлэлцүүлэг явуулъя. Төрийн байгуулалтын байнгын хорооны санал, дүгнэлтийг Улсын Их Хурлын гишүүн Р.Бурмаа танилцуулна. Р.Бурмаа байхгүй байна шүү дээ. Р.Гончигдорж гишүүн танилцуулна.**

**Р.Гончигдорж: - Улсын Их Хурлын дарга, эрхэм гишүүд ээ,**

**Монгол Улсын Засгийн газраас өргөн мэдүүлсэн Сонгуулийн нэмэлт зардлын тухай Улсын Их Хурлын тогтоолын төслийг 2012 оны 11 сарын 08-ны өдрийн нэгдсэн хуралдаанаар хэлэлцээд анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлсэн билээ.**

**Төрийн байгуулалтын байнгын хороо 2012 оны 11 дүгээр сарын 09-ны өдрийн хуралдаанаараа дээрх тогтоолын төслийг хэлэлцлээ. Тогтоолын төсөлтэй холбогдуулан Улсын Их Хурлын гишүүн Р.Гончигдорж төслийн 1 дэх заалтын 1 тэрбум 843 сая 400 мянган төгрөг гэснийг 2 тэрбум 283 сая 400 мянган төгрөг гэж өөрчлөх, Улсын Их Хурлын гишүүн Д.Батцогт төслийн 1 дэх заалтын Хууль зүйн сайдын төсвийн багцад шилжүүлэн гэснийг хасах, төслийн 2 дахь заалтын Монгол Улсын Засгийн газар Н.Алтанхуягт гэснийг Сонгуулийн ерөнхий хороо Ч.Содномцэрэнд гэж өөрчлөх. Төслийн нэрийг Сонгуулийн зарим зардлыг санхүүжүүлэх тухай гэж өөрчлөх гэсэн зарчмын зөрүүтэй санал гаргаж Байнгын хороогоор дэмжигдсэн болно.**

**Сонгуулийн нэмэлт зардлын тухай Улсын Их Хурлын тогтоолын төслийн анхны хэлэлцүүлгийг хийхийг Байнгын хорооны хуралдаанд оролцсон гишүүдийн олонхи дэмжлээ.**

**Улсын Их Хурлын эрхэм гишүүд ээ,**

**Сонгуулийн нэмэлт зардлын тухай Улсын Их Хурлын тогтоолын төслийн анхны хэлэлцүүлэгт бэлтгэсэн талаарх Төрийн байгуулалтын байнгын хорооны санал, дүгнэлтийг хэлэлцэн шийдвэрлэж өгөхийг хүсье.**

**Анхаарал тавьсанд баярлалаа.**

**З.Энхболд: - Байнгын хорооны санал, дүгнэлттэй холбогдуулан асуулттай гишүүд нэрээ өгнө үү. Асуулттай гишүүд алга байна. Ц.Нямдорж гишүүн асууя.**

**Ц.Нямдорж: - 1.8 гээд ороод ирэхээр 2.3 болгоод нэмчихдэг нь ямар учиртай юм болоо?**

**З.Энхболд: - А.Бакей гишүүн хариулъя.**

**А.Бакей: - За энэ Р.Гончигдорж гишүүний гаргасан зарчмын зөрүүтэй санал байсан. Энэ цаана шаардлага нь болохоор энэ итгэмжлэгдсэн ажилтны цалин, сонгогчдын нэрсийн жагсаалт үйлдэх, сургалт зохион байгуулах, нийслэлийн хэсгийн хороодод сонгогчдын хурууны хээ, зургийн сан бүхий зөөврийн компьютер, сонгогчдыг бүртгэсэн тухай мэдээлэл гаргах зориулалт бүхий принтерийг тээвэрлэн хүргүүлэх, татаж авах гээд ийм зардлууд тодорхой тусгагдаагүй байсан юм байна.**

**Дээр нь одоо энэ бас илүү цагаар их өндөр шөнөгүй ажиллаж байгаа юм байна. Тэгээд мэдээж энэ холын 9 аймагт бол зэвсэгт хүчний агаарын тээврийн онгоцоор 13.5 тонн ачааг тээвэрлэж хүргүүлэх буцаж татах гээд ийм зайлшгүй цаанаа тодорхой зардал байгаа юм байна. Энэ дээр шаардлагатай гэвэл ажлын хэсэг бас давхар хариулж болох байх.**

**Ц.Нямдорж: - Юу гэнэ вэ. Зэвсэгт хүчний агаарын тээврийн онгоцоор ямар юм зөөнө гэчихэв ээ. Юун яасан зэвсэгт хүчний онгоцоор юм зөөх. Юу яриад байна вэ? Дайн байлдаан хийх гэж байгаа биш. Энийг жаахан. Тэрийгээ тодруулъя. Юугаар юу зөөх гээд байгаа юм.**

**З.Энхболд: - Х.Тэмүүжин гишүүн.**

**Х.Тэмүүжин: - Энэ нөгөө өчигдөр ярьсан сонгуулийн үеэр хэрэглэгдэх бүртгэлийн газарт одоо шилжиж очоод байгаа тоног төхөөрөмжүүд байгаа юм. Сонгуулийн ерөнхий хороо өмнөх Улсын Их Хурлын сонгуулийн үеэр худалдаж авсан. Энэ тоног төхөөрөмжүүдийг зарим аймаг, сумдад энэ цаг хугацаандаа амжиж тээвэрлэж аваачиж өгөх болон буцааж авчрахад яах аргагүй нисдэг тэрэг ашиглахаас өөр аргагүй байна гэдэг тийм нөхцөл байдлуудыг тавьсан. Сангийн яам бол газраар тээвэрлэх зардлаар тооцоод өмнө нь төлөвлөөд 2 тэрбум 300-г оруулаад ирсэн байсан төсвийг танасан байсан.**

**Тэгээд одоо нөхцөл байдал ийм байгаа учраас цаг хугацааны боломж болон энэ алслагдсан байгаа цаг уурын, газар зүйн нөхцөл байдлаасаа шалтгаалаад тээвэрлэлтийг нь нисэх онгоцоор хийчихье. Энэ бүх аймагт биш л дээ. Тодорхой хэдэн аймаг сумдад байж байгаа. Тэгээд энэ дээр нэмэгдэж орж ирсэн зардал л даа. Тэр 400 хэдэн сая гээд байгаа нь.**

**З.Энхболд: - Асуулт асууж дууслаа. Хэлэлцэж байгаа асуудалтай холбоотой ажлын хэсэг чуулганы танхимд ирсэн байна. Ч.Содномцэрэн Сонгуулийн ерөнхий хорооны дарга, Д.Баяндүүрэн Сонгуулийн ерөнхий хорооны ажлын албаны дарга, Ц.Пүрэвдорж Улсын бүртгэлийн ерөнхий газрын даргын үүрэг гүйцэтгэгч, Б.Өүлэн-Үжин Улсын бүртгэлийн ерөнхий газрын Санхүүгийн хэлтсийн дарга.**

**Одоо тогтоолын төслийн талаарх зарчмын зөрүүтэй саналуудаар санал хураая. Санал тус бүрээр санал хураалт явуулна. Нийт 4 санал гарсан байна. Сонгуулийн нэмэлт зардлын тухай Улсын Их Хурлын тогтоолын төслийн талаар гаргасан зарчмын зөрүүтэй саналын томъёолол. Төрийн байгуулалтын байнгын хорооны дэмжсэн санал.**

**Эхний санал. Төслийн 1 дэх заалтын 1 тэрбум 843.4 сая төгрөг гэснийг 2 тэрбум 283.4 сая төгрөг гэж өөрчлөх. Санал гаргасан Улсын Их Хурлын гишүүн Р.Гончигдорж. Энэ саналаар санал хураая. Санал хураалт.**

**Оролцсон 42, зөвшөөрсөн 38, 90.5 хувийн саналаар батлагдаж байна.**

**Хоёр дахь санал. Төслийн нэг дэх заалтын Хууль зүйн сайдын төсвийн багцад шилжүүлэн гэснийг хасах. Санал гаргасан Улсын Их Хурлын гишүүн Д.Батцогт. Санал хураая.**

**Оролцсон 42, зөвшөөрсөн 34, 81.0 хувийн саналаар батлагдаж байна.**

**Гурав дахь санал. Төслийн хоёр дахь заалтын Монгол Улсын Засгийн газар /Н.Алтанхуяг/-т гэснийг Сонгуулийн ерөнхий хороо /Ч.Содномцэрэн/-нд гэж өөрчлөх. Санал гаргасан Улсын Их Хурлын гишүүн Д.Батцогт. Санал хураая.**

**Оролцсон 42, зөвшөөрсөн 33, 78.6 хувийн саналаар батлагдаж байна.**

**Дөрөв дэх санал хураалт. Төслийн нэрийг Сонгуулийн зарим зардлыг санхүүжүүлэх тухай гэж өөрчлөх. Санал гаргасан Улсын Их Хурлын гишүүн Д.Батцогт. Санал хураая.**

**Оролцсон 41, зөвшөөрсөн 33, 80.5 хувийн саналаар батлагдлаа.**

**Зарчмын зөрүүтэй саналаар санал хурааж дууслаа. Сонгуулийн нэмэлт зардлын тухай Улсын Их Хурлын тогтоолын төслийг эцсийн хэлэлцүүлэгт бэлтгүүлэхээр Төрийн байгуулалтын байнгын хороонд шилжүүллээ.**

***Хоёр. “Цэцэрлэг, ерөнхий боловсролын сургуулийн хичээлийн болон дотуур байр, биеийн тамирын заалны барилга хангамжийн талаар хэрэгжүүлэх зарим арга хэмжээний тухай Улсын Их Хурлын тогтоолын төсөл***

(хэлэлцэх эсэх)

Хоёр дахь асуудал. Цэцэрлэг, ерөнхий боловсролын сургуулийн хичээлийн болон дотуур байр, биеийн тамирын заалны барилга хангамжийн талаар хэрэгжүүлэх зарим арга хэмжээний тухай Улсын Их Хурлын тогтоолын төслийг хэлэлцэж эхэлье.

Хууль санаачлагчийн илтгэлийг Улсын Их Хурлын гишүүн А.Тлейхан танилцуулна. А.Тлейхан гишүүнийг индэрт урьж байна.

**А.Тлейхан: -** Улсын Их Хурлын дарга, эрхэм гишүү дээ,

Засгийн газраас жил бүр хүүхдийн цэцэрлэг, сургууль, дотуур байр, спорт заалыг шинээр барих, өргөтгөх зэргээр тоо хэмжээг нэмэгдүүлж байгаа хэдий ч сургууль, цэцэрлэгийн одоогийн суудлын хүчин чадал, багтаамж нь нэн ялангуяа хот суурин газарт үүсэж буй хэрэгцээг хангаж чадахгүй байна.

2008-2009 оны хичээлийн жилээс ерөнхий боловсролын сургуулийг 12 жилийн сургалтын тогтолцоонд шилжүүлэх ажлыг эхэлж хүүхдийг 6 настай сургуульд элсүүлэх болсноор суралцах хугацаа 1 жилээр нэмэгдэж, 2013-2014 оны хичээлийн жилд 12 жилийн сургалттай 6, 12 дугаар ангиуд шинээр бий болж одоогийн сургуулийн суудлын хүчин чадал, багтаамжийг 45-аас 50 мянган суудлаар нэмэгдүүлэх зайлшгүй хэрэгцээ үүсээд байна.

Мөн одоогийн ашиглагдаж байгаа цэцэрлэгийн хүчин чадлын 22.0 хувь, сургуулийн хүчин чадлын 25.0 хувийн ашиглах боломжгүй болсон байгаа нь судалгаагаар тогтоогдож байгаа бөгөөд дэлгэрэнгүй судалгааг тогтоолын төслийн танилцуулгад хавсаргасан байгаа.

2000 оноос хойш хөдөө аж ахуйд тохиолдсон ган зуд зэрэг байгалийн гамшиг, эдийн засгийн хямралд өртөн, аж ахуй, өрхийн орлогогүй болсон айл өрх, нийслэл болон томоохон хот суурин газар луу шилжин суурьшиж байгаа. Хот суурин газар луу чиглэсэн хүн амын шилжилт хөдөлгөөн нь аймгийн төвүүд, нийслэлийн захын хороололд сургууль, цэцэрлэгийн ачааллыг даацаас хэтрүүлж нэмэлт хэрэгцээг ихээр бий болгосон байгаа юм.

Нийслэл Улаанбаатар хотод сүүлийн жилүүдэд 1 жилд дундаж аймгийн хүн амын гуравны хоёртой тэнцэх 30 мянга гаруй хүн ам шилжин суурьшаад байна. Манай улсын хэмжээнд одоогоор 198 мянга 176 суудал бүхий 342 сургууль, 65 мянга 568 ортой 638 цэцэрлэг, 36 мянга 900 метр квадрат талбайтай 82 спорт заал, 5465 ор бүхий 58 дотуур байрны шаардлага байгаа бөгөөд үүнд 1.2 их наяд хөрөнгө шаардлагатай байна гэсэн судалгаа гарсан байгаа.

Энэ тогтоол гарч хэрэгжсэнээр цэцэрлэгийн хамрах сургалтын хүрээ 80.0 хувьд хүрч суурь боловсролд хамрагдах хамрагдалт 100 хувьд хүрэх, дотуур байранд хамрагдах хүсэлтэй хүүхдийг бүрэн хамруулж, бүх сургуулийг спорт заалтай болгох зорилт тавьж байгаа юм.

Улсын Их Хурлын эрхэм гишүүд ээ,

Цэцэрлэг, ерөнхий боловсролын сургуулийн хичээлийн болон дотуур байр, биеийн тамирын заалны барилгын хангамжийг сайжруулах талаар авах Улсын Их Хурлын тогтоолын төслийг хэлэлцэн шийдвэрлэж өгөхийг та бүхнээс хүсье.

Анхаарал тавьсанд баярлалаа.

**З.Энхболд: -** А.Тлейхан гишүүнд баярлалаа. Нийгмийн бодлого, боловсрол, соёл, шинжлэх ухааны байнгын хорооны санал, дүгнэлтийг Улсын Их Хурлын гишүүн Ц.Оюунгэрэл танилцуулна. Ц.Оюунгэрэл гишүүнийг индэрт урьж байна.

**Ц.Оюунгэрэл: -** Улсын Их Хурлын дарга, эрхэм гишүүд ээ,

Монгол Улсын Их Хурлын гишүүн А.Тлейхан, Д.Тэрбишдагва, С.Эрдэнэ нараас 2012 оны 5 дугаар сарын 2-ны өдөр Улсын Их Хуралд өргөн мэдүүлсэн Цэцэрлэг, ерөнхий боловсролын сургуулийн хичээлийн болон дотуур байр, биеийн тамирын заалны барилга, хангамжийн талаар хэрэгжүүлэх зарим арга хэмжээний тухай Улсын Их Хурлын тогтоолын төслийг хэлэлцэх эсэх асуудлыг тус Байнгын хороо 2012 оны 10 дугаар сарын 16-ны өдрийн хуралдаанаараа хэлэлцлээ.

Төсөлд цэцэрлэг, ерөнхий боловсролын сургуулийн хичээлийн болон дотуур байрны хүчин чадал, биеийн тамирын заалны хомсдолыг арилгахад шаардагдах барилга байгууламжийг барьж байгуулах, эргэн төлөгдөх нөхцөлтэйгээр баригдах ажлын жагсаалтад оруулах, мэргэжлийн хяналтын улсын байцаагчийн акт, дүгнэлт бичигдсэн сургууль, цэцэрлэгүүдийг нурааж шинээр цэцэрлэг, сургууль барихтай холбоотой зардлыг улсын төсөвт тусгаж шийдвэрлэх, шинээр баригдах орон сууцны хороолол хотхонд цэцэрлэг, ерөнхий боловсролын сургуулийн хичээлийн байр, спорт заалны хамт барьж байгуулж байх зэрэг заалтуудыг тусгажээ.

Байнгын хорооны хуралдаанд Улсын Их Хурлын гишүүн Л.Гантөмөр Засгийн газрын үнэт цаас арилжаалсан эх үүсвэрээс тодорхой хувийг боловсролын салбарын хөрөнгө оруулалтад зарцуулдаг болох талаар тогтоолын төсөлд тусгаж өгөх нь зүйтэй. Улсын Их Хурлын гишүүн С.Ганбаатар, Г.Уянга нар боловсролын байгууллагад мөрдөгдөж байгаа стандартуудыг шинэчлэн батлах талаар заалт тусгах зэрэг саналуудыг гаргаж байлаа.

Тогтоолын төслийг Улсын Их Хурлын чуулганы нэгдсэн хуралдаанд оруулж хэлэлцүүлэх нь зүйтэй гэсэн саналыг тус Байнгын хорооны хуралдаанд оролцсон гишүүдийн олонхи нь дэмжлээ.

Улсын Их Хурлын эрхэм гишүүд ээ,

Цэцэрлэг, ерөнхий боловсролын сургуулийн хичээлийн болон дотуур байр, биеийн тамирын заалны барилга хангамжийн талаар хэрэгжүүлэх зарим арга хэмжээний тухай Улсын Их Хурлын тогтоолын төслийн хэлэлцэх эсэх асуудлын талаарх Нийгмийн бодлого, боловсрол, соёл, шинжлэх ухааны байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

Анхаарал тавьсанд баярлалаа.

**З.Энхболд: -** Ц.Оюунгэрэл гишүүнд баярлалаа. Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулттай гишүүд нэрээ өгнө үү. Асуулттай гишүүд алга байна. Байнгын хорооны санал, дүгнэлттэй холбогдуулан үг хэлэх гишүүн байвал нэрээ өгнө үү. Үг хэлэх гишүүн алга байна.

Одоо тогтоолын төслийг хэлэлцэх эсэх асуудлаар санал хураая. Байнгын хорооны саналаар Цэцэрлэг, ерөнхий боловсролын сургуулийн хичээлийн болон дотуур байр, биеийн тамирын заалны барилга, хангамжийн талаар хэрэгжүүлэх зарим арга хэмжээний тухай Улсын Их Хурлын тогтоолыг хэлэлцэх нь зүйтэй гэсэн саналын томъёоллоор санал хураая. Санал хураалт.

Оролцсон 41, зөвшөөрсөн 32, 78.0 хувийн саналаар дэмжигдэж байна.

Тогтоолын төслийг анхны хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүллээ.

**Гурав. Хүний дархлал хомсдолын вирусын халдвар, дархлалын олдмол хомсдолоос сэргийлэх тухай хуулийн төсөл (**Шинэчилсэн найруулга**), Хүний дархлал хомсдолын вирусын халдвар, дархлалын олдмол хомсдолоос сэргийлэх тухай хууль хүчингүй болсонд тооцох тухай, Садар самуун явдалтай тэмцэх тухай хуулийн зарим заалт хүчингүй болсонд тооцох тухай, Гадаадын иргэний эрх зүйн байдлын тухай хуулийн зарим заалт хүчингүй болсонд тооцох тухай, Хувь хүний нууцын тухай хуульд нэмэлт оруулах тухай, Хөдөлмөрийн тухай хуульд нэмэлт оруулах тухай хуулийн төслүүд (**хэлэлцэх эсэх**)**

Гурав дахь асуудал. Хүний дархлал хомсдолын вирусын халдвар, дархлалын олдмол хомсдолоос сэргийлэх тухай хуулийн шинэчилсэн найруулгын төсөл болон холбогдох хуульд нэмэлт, өөрчлөлт оруулах тухай хуулийн төслүүдийг хэлэлцэж эхэлье.

Хууль санаачлагчийн илтгэлийг Улсын Их Хурлын гишүүн Ж.Батсуурь танилцуулна. Ж.Батсуурь гишүүнийг индэрт урьж байна.

**Ж.Батсуурь: -** Монгол Улс 1987 онд дархлалын олдмол хомсдолоос сэргийлэх тухай Ардын Их Хурлын тэргүүлэгчдийн 103 дугаар зарлигийг баталж 1993 онд Дархлалын олдмол хомсдол өвснөөс сэргийлэх тухай хууль 2004 онд шинэчлэн найруулж хүний эрхийг хангахад чиглэсэн заалтуудыг тусган Хүний дархлал хомсдолын вирусын халдвар, дархлалын олдмол хомсдолоос сэргийлэх тухай болон өөрчилсөн.

Дэлхий дээр 1981 онд хүний дархлал хомсдолын вирусын халдварын анхны тохиолдол бүртгэгдсэнээс хойш урьдчилан сэргийлэх, эмчлэх, тусламж үйлчилгээ үзүүлэх чиглэлээр олон төрлийн арга хэмжээг хэрэгжүүлж байгаа ч халдвартай амьдарч буй хүмүүсийг ялгаварлан гардуурхах, гутаан доромжлох зэргээр хүний эрхийг зөрчиж байгаа нь хэрэгжүүлж байгаа арга хэмжээнд томоохон саад бэрхшээл болсоор байна.

Монгол Улс хүний дархлал хомсдолын вирусын халдварын тархалт нийт хүн амын дунд бага орны тоонд ордогч 1912 оны 10 дугаар сарын 23-ны байдлаар Монгол Улсад хүний дархлал хомсдолын вирус, дархлалын олдмол хомсдолын нийт 115 тохиолдол бүртгэгдсэн бөгөөд нийт халдварын 80 орчим хувь нь сүүлийн 5 жилд бүртгэгдсэн байна. Хүний дархлал хомсдолын вирус, дархлалын олдмол хомсдолтой амьдарч буй жирэмсэн эх, хүүхэд, тэдний сурч боловсрох, эмчлүүлэх, хөдөлмөрлөх эрхийг хангах, хүний дархлал хомсдолын вирус, дархлалтын олдмол хомсдолын улмаас өнчирч хоцрох гэх мэтчилэн олон асуудал бидний өмнө тулгамдаж эхэлсэн байна.

Нэгдсэн Үндэстний Байгууллагын Хүний эрхийн байгууллагаас Хүний дархлал хомсдолын вирус, дархлалын олдмол хомсдолоос сэргийлэх үйл ажиллагаанд хийсэн олон удаагийн хяналт, шинжилгээ, үнэлгээ, судалгааны дүгнэлтээр Монгол Улс хүний дархлал, хомсдолын вирус, дархлалын олдмол хомсдолтой холбоотой асуудалд анхаарлаа хандуулах, хүний дархлал хомсдолын вирус, дархлалын олдмол хомсдолтой амьдарч буй хүний эрхийг хангах, хууль эрх зүйн орчныг боловсронгуй болгох нь зүйтэй гэж зөвлөмж өгсөн байна.

Мөн Нэгдсэн Үндэстний Байгууллагын Хүний эрхийн зөвлөлийн ажлын хэсгийн 9 дүгээр хуралдаанаар Монгол Улсын Хүний эрхийн илтгэлийг хэлэлцээд Монгол Улсын Засгийн газарт хүний дархлал хомсдолын вирус, дархлалын олдмол хомсдолтой хүмүүсийн хүний эрхийг хангах талаар, хүний дархлал хомсдолын вирус, дархлалын олдмол хомсдолтой хүмүүсийн оролцоотой бүх төрлийн ялгаварлан гадуурхахыг хориглох, урьдчилан сэргийлэх, шийтгэх болон устгах чиглэлээр холбогдох хууль тогтоомж үр дүнтэй арга хэмжээг нэн даруй авахыг зөвлөмж болгосон юм. Иймд хүний эрх, эрх чөлөөг эрхэмлэн дээдэлсэн хүмүүнлэг нийгэм хөгжүүлэхийг эрхэм зорилгоо болгож Монгол Улс олон улсын гэрээгээр хүлээсэн үүргээ сахин биелүүлэх үүднээс хүний дархлал хомсдолын вирусын халдвар, дархлалын олдмол хомсдолоос сэргийлэх тухай хууль дахь хүний эрхийг зөрчиж байгаа заалтуудыг хүний эрхийг хангах, хамгаалах, хүндэтгэх шаардлагад нийцүүлэн өөрчлөх, зарим заалтуудыг хүчингүй болгох зэргээр зохих өөрчлөлтүүдийг оруулсан болно.

Хүний дархлал хомсдолын вирус, дархлалын олдмол хомсдолоос сэргийлэх тухай хуулийн шинэчилсэн найруулгын төсөл батлагдсанаар хүний дархлал хомсдолын вирус, дархлалын олдмол хомсдолтой амьдарч байгаа хүмүүсийн хүний эрхийг хүндэтгэх, хамгаалах эрх зүйн орчин бүрдэнэ. Түүнчлэн урьдчилан сэргийлэх чиглэлээр хэрэгжүүлж байгаа нийгмийн эрүүл мэндийн үйл ажиллагааны цаг хүрээ өргөжих, олон улсын донор байгууллагуудаас үзүүлэх тусламж, дэмжлэг үргэлжлэх, үр ашигтай зарцуулагдах, зохион байгуулалт сайжрах, хувь хүн, аж ахуйн нэгж байгууллагын үүрэг хариуцлага нэмэгдэх зэрэг давхар ач холбогдолтой юм.

Хүний дархлал хомсдолын вирусын халдвар, дархлалын олдмол хомсдолоос сэргийлэх тухай хуулийн шинэчилсэн найруулгын төсөлд Засгийн газраас саналыг нь авч бүрэн тусгасан болно.

Анхаарал тавьсанд баярлалаа.

**З.Энхболд: -** Ж.Батсуурь гишүүнд баярлалаа. Хуулийн хэлэлцэж байгаа асуудалтай холбоотой Эрүүл мэндийн сайд Н.Удвал, Ч.Бямбаа Эрүүл мэндийн яамны ДОХ-ын Үндэсний хорооны ажлын албаны дарга нар ирсэн байна.

Нийгмийн бодлого, боловсрол, соёл, шинжлэх ухааны байнгын хорооны санал, дүгнэлтийг Улсын Их Хурлын гишүүн Г.Баярсайхан танилцуулна. Г.Баярсайхан гишүүнийг индэрт урьж байна.

**Г.Баярсайхан: -** Улсын Их Хурлын дарга, эрхэм гишүүд ээ,

Монгол Улсын Их Хурлын гишүүн Ж.Батсуурь нараас 2011 оны 12 дугаар сарын 27-ны өдөр Улсын Их Хуралд өргөн мэдүүлсэн Хүний дархлал, хомсдолын вирусын халдвар, дархлалын олдмол хомсдолоос сэргийлэх тухай хуулийн шинэчилсэн найруулгын төслийн хэлэлцэх эсэх асуудлыг Нийгмийн бодлого, боловсрол, соёл, шинжлэх ухааны байнгын хорооны 2010 оны 10 дугаар сарын 10-ны өдрийн хуралдаанаараа хэлэлцлээ.

Төсөл хүний дархлал хомсдолын вирус, дархлалын олдмол хомсдолтой амьдарч буй хүмүүсийн хүний эрхийг хүндэтгэх, хамгаалах, тэдгээр хүмүүсийн эрхэлж болохгүй ажил, үйлчилгээний жагсаалтыг гаргах, хүний дархлал хомсдолын вирус, дархлалын олдмол хомсдолоос урьдчилан сэргийлэх чиглэлээр хувь хүн, аж ахуйн нэгж, байгууллагын үүрэг хариуцлагыг нэмэгдүүлэхээр тусгаж, хүний дархлал, хомсдолын вирусын халдвар, дархлалын олдмол хомсдолоос сэргийлэх тухай хуулийн зарим нэр томъёоны тодорхойлолтыг олон улсын нэр томъёоны дагуу шинэчлэх боловсронгуй болгох, Олон улсын хөдөлмөрийн байгууллагын хөдөлмөрийн орчин, дүрэмд заасан хөдөлмөрийн харилцааны талаар нарийвчлан тусгасан зарим заалтыг хэрэгжүүлэх үүднээс зохих өөрчлөлтийг оруулжээ.

Хуулийн төслийн хэлэлцэх эсэх асуудлыг Улсын Их Хурлын чуулганы нэгдсэн хуралдаанд оруулж хэлэлцүүлэх нь зүйтэй гэсэн саналыг Байнгын хорооны гишүүдийн олонхи дэмжлээ.

Улсын Их Хурлын эрхэм гишүүд ээ,

Хүний дархлал, хомсдолын вирусын халдвар, дархлалын олдмол хомсдолоос сэргийлэх тухай хуулийн шинэчилсэн найруулгын төслийн хэлэлцэх эсэх асуудлын талаарх Нийгмийн бодлого, боловсрол, соёл, шинжлэх ухааны байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

Анхаарал тавьсанд баярлалаа.

**З.Энхболд: -** Г.Баярсайхан гишүүнд баярлалаа. Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулттай гишүүд байвал нэрээ өгнө үү. Асуулттай гишүүд алга байна. Асуулт тасаллаа.

Байнгын хорооны санал, дүгнэлттэй холбогдуулан үг хэлэх гишүүн. Үг хэлэх гишүүн алга байна.

Одоо хуулийн төслүүдийг хэлэлцэх эсэх асуудлаар санал хураая. Байнгын хорооны саналаар Хүний дархлал, хомсдолын вирусын халдвар, дархлалын олдмол хомсдолоос сэргийлэх тухай шинэчилсэн найруулга, Хүний дархлал, хомсдолын вирусын халдвар, дархлалын олдмол хомсдолоос сэргийлэх тухай хууль хүчингүй болсонд тооцох тухай, Садар самуун явдалтай тэмцэх тухай хуулийн зарим заалт хүчингүй болсонд тооцох тухай, Гадаадын иргэний эрх зүйн байдлын тухай хуулийн зарим заалт хүчингүй болсонд тооцох тухай, Хувь хүний нууцын тухай хуульд нэмэлт оруулах тухай, Хөдөлмөрийн тухай хуульд нэмэлт оруулах тухай хуулийн төслүүдийг хэлэлцэх нь зүйтэй гэсэн саналын томъёоллоор санал хураая. Санал хураалт.

41 гишүүн оролцож, зөвшөөрсөн 33, 80.5 хувийн саналаар батлагдаж байна.

Хуулийн төслүүдийг анхны хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүллээ.

**Дөрөв. “Монгол Улсаас Бүгд Найрамдах Кени Улстай дипломат харилцаа тогтоох тухай” Улсын Их Хурлын тогтоолын төсөл**

Дараагийн хэлэлцэх асуудал. Бүгд Найрамдах Кени Улстай дипломат харилцаа тогтоох тухай асуудлыг хэлэлцэж эхэлье. Хууль санаачлагчийн илтгэлийг Байгаль орчин, ногоон хөгжлийн сайд С.Оюун танилцуулна. С.Оюун сайд алга байна. Д.Ганхуяг сайд хууль санаачлагчийн илтгэлийг танилцуулна. Энэ бол Засгийн газраас өгч байгаа хууль байгаа.

**Д.Ганхуяг: -** Улсын Их Хурлын дарга, эрхэм гишүүд ээ,

Бүгд Найрамдах Кени Улстай дипломат харилцаа тогтоох тухай Улсын Их Хурлын тогтоолын төслийг та бүхэнд танилцуулж байна.

Улсын Их Хурлын 2010 оны 48 дугаар тогтоолоор батлагдсан Монгол Улсын Үндэсний Аюулгүй байдлын үзэл баримтлалын 3 дугаар бүлэгт Монгол Улсын тусгаар тогтнол, бүрэн эрхт байдлыг хангах үндсэн арга нь улс төр, дипломатын үйл ажиллагаа байна. Энэ хүрээнд олон тулгуурт гадаад бодлогын зарчмыг эрхэмлэж дэлхийн улс орнууд, олон улсын байгууллагатай идэвхтэй харилцан хамтын ажиллагааг хөгжүүлнэ. Энхийг эрхэмлэсэн гадаад бодлогоо тууштай баримталж, энх тайван, аюулгүй байдлыг бэхжүүлэхэд чиглэсэн олон улсын хамтын нийгэмлэгийн үйл ажиллагааг идэвхитэй дэмжинэ гэж заасан.

Улсын Их Хурлын 2011 оны 10 дугаар тогтоолоор батлагдсан Монгол Улсын гадаад бодлогын үзэл баримтлалын 14-т НҮБ, түүний төрөлжсөн байгууллагууд болон олон улсын санхүү, худалдаа, эдийн засгийн байгууллагуудтай хамтын ажиллагаагаа идэвхитэй үргэлжлүүлэх, дэлхийн засаглал дахь НҮБ-ын үүрэг хариуцлагыг нэмэгдүүлэхийг дэмжиж ажиллаж, хөгжиж байгаа улсуудын хоёр талын харилцаа, хамтын ажиллагаа хөгжүүлэхийн зэрэгцээ НҮБ-ын 77-гийн бүлэг, Эвсэлд үл нэгдэх хөдөлгөөн зэрэг олон талын хүрээнд хамтран ажиллах чиглэл баримтлахаар заасан.

Үндсэн хуулийн 25.1.10-д заасны дагуу Монгол Улсын Их Хурал, Засгийн газрын өргөн мэдүүлснээр Монгол Улсын олон улсын гэрээг соёрхон батлах, цуцлах, гадаад улстай дипломат харилцаа тогтоох, цуцлах онцгой бүрэн эрхтэй юм.

Монгол Улсын Ерөнхийлөгч НҮБ-ын гишүүн манай улстай дипломат харилцаагүй улс орнуудтай дипломат харилцаа тогтоох ажлыг хэрэгжүүлэх санал тавьсныг 2010 оны 12 дугаар сарын 30-ны өдөр Монгол Улсаас НҮБ-д суугаад Байнгын төлөөлөгчийн газраар дамжуулан НҮБ-ын гишүүн орнуудад албан ёсоор уламжилсан.

Бүгд Найрамдах Кени Улстай дипломат харилцаа тогтоох сонирхолтой байгаагаа илэрхийлж дипломат харилцаа тогтоох тухай хамтарсан албан мэдээнд гарын үсэг зураад байна.

Улсын Их Хурлын дарга, эрхэм гишүүд ээ,

Бүгд Найрамдах Кени Улстай дипломат харилцаа тогтоох тухай Улсын Их Хурлын тогтоолын төслийг дэмжиж өгөхийг хүсье.

Анхаарал тавьсанд баярлалаа.

**З.Энхболд: -** Д.Ганхуяг гишүүнд баярлалаа. Аюулгүй байдал, гадаад бодлогын байнгын хорооны санал, дүгнэлтийг Улсын Их Хурлын гишүүн Р.Гончигдорж танилцуулна. Р.Гончигдорж гишүүнийг урьж байна.

**Р.Гончигдорж: -** Улсын Их Хурлын дарга, эрхэм гишүүд ээ,

Аюулгүй байдал, гадаад бодлогын байнгын хорооны 2011 оны 11 дүгээр сарын 02-ны өдрийн хуралдаанаар зөвшилцсөн Монгол Улсаас Бүгд Найрамдах Кени Улстай дипломат харилцаа тогтоох тухай Улсын Их Хурлын тогтоолын төслийг Монгол Улсын Засгийн газраас 2012 оны 10 сарын 24-ний өдөр Улсын Их Хуралд өргөн мэдүүлснийг Аюулгүй байдал, гадаад бодлогын байнгын хорооны 2012 оны 10 дугаар сарын 31-ний өдрийн хуралдаанаар хэлэлцлээ.

Монгол Улсаас Бүгд Найрамдах Кени Улстай дипломат харилцаа тогтоох тухай Улсын Их Хурлын тогтоолын төслийг Байнгын хорооны хуралдаанд оролцсон гишүүд санал нэгтэй дэмжсэн болно.

Улсын Их Хурлын эрхэм гишүүд ээ,

Дипломат харилцаа тогтоох тухай Улсын Их Хурлын тогтоолын төслийн талаар Аюулгүй байдал, гадаад бодлогын байнгын хорооноос гаргасан санал, дүгнэлтийг хэлэлцэн шийдвэрлэж өгөхийг та бүхнээс хүсье.

Анхаарал тавьсанд баярлалаа.

**З.Энхболд: -** Р.Гончигдорж гишүүнд баярлалаа.

Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух гишүүд байна уу? Н.Энхболд гишүүнээр асуулт тасаллаа. Асуултаа асууя.

**Н.Энхболд: -** За баярлалаа. Кенитэй дипломат харилцаа тогтоох асуудлыг дэмжиж байгаа. Энэ Африкийн хамгийн том улс, нөлөө бүхий улсуудын нэг. Бас манайх энэ чиглэлээр дипломат харилцаа тогтоогоод үргэлжлүүлээд ажиллаад явахыг зүйтэй гэж үзэж байгаа.

Яг энэтэй холбоотой биш ч гэсэн сүүлийн үед хэвлэл мэдээллийн хэрэгслэлээр урьд өмнө дипломат харилцаатай байсан, олон жилийн уламжлалт харилцаатай байсан улс орнуудтай бас янз бүрийн асуудал үүсээд байгаа юмнууд гараад байх юм. Бидэнд албан ёсоор өгч байгаа мэдээлэл Гадаад яам, Засгийн газраас алга. Тухайлбал, сонин хэвлэлээр гарч байгаа мэдээллээр Хятадын Элчин сайд Э.Бат-Үүл гишүүний, Э.Бат-Үүл даргын ярьсантай холбогдуулж шаардлага тавьсан, уучлалт гуйхыг шаардсан ч гэх шиг. За ОХУ-тай энэ сүүлийн үед бусад газар нэмээгүй мөртлөө зөвхөн одоо Монголд нийлүүлж байгаа нефтийнхээ үнийг нэмж байна гэх мэт хэвлэл мэдээллийн ийм юмнууд гараад байх юм. Тэгээд би уг нь Л.Болд сайдыг байсан бол энэ тал дээр ер нь энэ гадаад орчин маань юу болоод байна вэ. Ялангуяа хоёр их хөрштэй тогтоож байгаа хамтын ажиллагааны маань уур амьсгал, чиглэл хандлага ямархуу байдалтай байна вэ. Бид нар чинь өөрсдийнхөө хаана, ямар байршилтай улс, хэнээс юугаар хамааралтай, хэнд юугаар нөлөөлдөг юмнуудаа сайн мэднэ шүү дээ. Тэгэхээр энэ тал дээр бас нэг мэдээлэл өгөхгүй юу гэж асуух гэсэн юм. Зүгээр Л.Болд сайд байхгүй байх шиг байна. Хэн хариулах ёстой юм бол доо. Ер нь албан ёсоор энэ талаар Улсын Их Хуралд мэдээлэл өгөхгүй бол ингээд бид бас зүгээр хэвлэл мэдээллийн хэрэгслэлээс авсан мэдээтэйгээр гадаад орчин, нөхцөл байдал, хандлага яаж өөрчлөгдөж байгааг таамаглаад яваад байж болохгүй байна л даа. 5 улсын Элчин сайд нар нийлж Гадаад яаман дээр очиж бас демарш [[**фр**.](http://ru.wikipedia.org/wiki/%D0%A4%D1%80%D0%B0%D0%BD%D1%86%D1%83%D0%B7%D1%81%D0%BA%D0%B8%D0%B9_%D1%8F%D0%B7%D1%8B%D0%BA)*dеmarche*] хийсэн гэж сонссон. Хэвлэл мэдээллээс тийм юм хальт дуулсан. Энэ ер нь юу болоод байгаа юм бол оо?

Шинээр дипломат харилцаа тогтоох ч яах вэ тогтоолгүй л яах вэ. Одоо байгаа харилцаанууд маань юу болоод байна вэ? Энэ маань улс орны эдийн засаг, нийгмийн амьдралд яаж нөлөөлөхөөр ийм хандлагууд яваад байна. Энэ тал дээр л мэдээлэл авмаар байх юм.

**З.Энхболд: -** Хэлэлцэж байгаа асуудалтай холбоотойгоор асуулт асууж, хариулт авах ёстой. Тийм. Улсын Их Хурлын гишүүдэд ярьж байгаа асуудлаараа асуулт, асуулга тавих эрх байгаа. Тэр хуулийнхаа дагуу Гадаад яаманд албан ёсоор тавьж авах хэрэгтэй. Яг одоо бол бид Кени Улстай дипломат харилцаа тогтоох гэж байгаа. Тэр талаар асуулт байвал асууж хариулт авч болно.

Г.Амартүвшин Гадаад харилцааны яамны Бодлого, төлөвлөлт, судалгааны газрын дэд захирал манай хуралдаанд оролцож байгаа. Дэгийн тухай хуульд байгаа, Улсын Их Хурлын тухай хуульд байгаа бололцоогоо ашиглаж Засгийн газарт асуулт тавьж, хариулт авч болно. Тэрийг Н.Энхболд гишүүн мэдэж байгаа. Тэрнийхээ дагуу бичгээр асуулт тавих хэрэгтэй байх гэж бодож байна.

Кени Улстай дипломат харилцаа тогтооход шатахууны үнэ хамаагүй л дээ. Хууль санаачлагчийн илтгэл болон Байнгын хорооны санал, дүгнэлттэй. Л.Болд сайд АСЕМ–ын хуралд явж байгаа учраас эзгүй байгаа юм билээ шүү.

Хууль санаачлагчийн илтгэл болон Байнгын хорооны санал, дүгнэлттэй холбогдуулан асуух асуулт дууслаа. Байнгын хорооны санал, дүгнэлттэй холбогдуулан үг хэлэх гишүүд байвал нэрээ өгнө үү. Кнопоо дардаа. Би хаагаагүй байгаа. Ц.Нямдорж гишүүнээр үг тасаллаа. Ц.Оюунгэрэл гишүүн үг хэлнэ.

**Ц.Оюунгэрэл: -** Би Байнгын хорооны санал, дүгнэлтийг дэмжиж үг хэлэх гэж байна л даа. Ер нь Африкийн орнуудаас бид нар бас дипломат харилцаагаа нэмэгдүүлж байгаад би их баяртай. Африкийн орнууд нэг тийм сонирхолтой, манай Монголтой бас холбоотой их сонирхолтой давуу талууд байдаг. Тэд байгаль орчны баялаг ихтэй, уул уурхайн баялаг ихтэй, бас нүүдэлчин, малчин ахуй амьдралтай ийм уламжлалтай хүмүүс.

Тийм учраас тэдэнд тохиолдож байгаа бэрхшээл саад, тотгор, бас тэдний гаргаж байгаа амжилт бол бид нарт маш их сургамжтай, сонирхолтой байдаг. Тэгээд сүүлийн үед Кени Улс бол бас Африкийн орнууд дотроосоо ардчиллаараа, эмэгтэйчүүдийнхээ оролцоогоор, иргэдийгээ тэр засаглалдаа оролцуулах тал дээр бол их амжилт гаргаад явж байгаа маш туршлага судлах боломжтой ийм сайхан оронтой бид нар харилцаа холбоо тогтоож байгаад, дипломат харилцаа тогтоож байгаадаа хувьдаа их баяртай байна. Тэгээд цаашдаа бол ер нь африкийн орнуудтай харилцаа холбоо тогтоох асуудлыг бол нэмэгдүүлэх шаардлагатай гэж бодож байна. Яагаад гэвэл Нэгдсэн Үндэстний Байгууллага дээр Африкийн орнууд бол гайхалтай багийн тоглолтуудыг хийдэг. Африкийн хэд хэдэн оронтой бид нар түлхүүр харилцаагаа сайжруулсан байхад бол бид нар Африкийн 40 гаруй орны дэмжлэгийг бол Нэгдсэн Үндэстний Байгууллага дээр автоматаар авах ийм давуу талтай байдаг. Тэгээд Африкийн орнуудтай дипломат харилцаа сайжруулах замаар Европын орнууд бол өөрсдийнхөө одоо тэр бодлогыг Нэгдсэн Үндэстний Байгууллага, олон улсын байгууллагууд маш их дэмжүүлж чаддаг ийм бас нэг сонирхолтой бүс нутаг байдаг.

Африкийн орны одоо аль нэг оронтой нь одоо бид ойр дотно харилцаа гүнзгийрүүлж, бусад орнууд руу нь бас энэ харилцаагаа тэлэх шаардлагатай гэсэн ийм байр суурьтай байна.

**З.Энхболд: -** Н.Энхболд гишүүн үг хэлнэ.

**Н.Энхболд: -** За би товчхон хэлнэ. Дэмжиж байгаа. Энэ асуудлын хувьд бол дэмжиж байгаа. Г.Амартүвшин сайддаа хэлээрэй. Асуудлаа одооноос бэлтгэж байна. Ийм асуудал Улсын Их Хурал дээр гарсан. Гишүүд асуулга тавих юм байна. Тэгэхээр ялангуяа саяны гурван асуудлаар, хоёр хөршийн асуудал, 5 Элчин сайд демарш [[**фр**.](http://ru.wikipedia.org/wiki/%D0%A4%D1%80%D0%B0%D0%BD%D1%86%D1%83%D0%B7%D1%81%D0%BA%D0%B8%D0%B9_%D1%8F%D0%B7%D1%8B%D0%BA)*demarche*] хийсэн тэр асуудлаар ойрын үед асуулга тавих юм байна. Ер нь бэлтгэж байгаарай гэсэн шүү гэдгийг бас хэлчихээрэй гэх гэсэн юм. Хэлэлцэж байгаа асуудлыг бол дэмжиж байна.

**З.Энхболд: -** Дэмжсэн 3, эсэргүүцсэн 3 гишүүн үг хэлэх ёстой. 2 гишүүн дэмжлээ. Д.Ганхуяг гишүүн үг хэлэх үү? За Д.Ганхуяг гишүүн үг хэлнэ.

**Д.Ганхуяг: -** За баярлалаа. Энэ дипломат харилцаа тогтоох хэлэлцээрийг дэмжиж байгаа. Тэгээд гол юмыг нь сая Ц.Оюунгэрэл гишүүн хэлчихлээ.

Би тэр Н.Энхболд даргын ОХУ, Монгол Улс Дэлхийн худалдааны гишүүн байгууллага мөртлөө бусад орноос илүү үнэтэй бензин нийлүүлээд байна гэдэг дээр энэ бас нийгмийн сэтгэл зүйд нөлөөтэй асуудал учраас би зүгээр товчхон хариулчихъя. Тэр бензинийг өнөөдөр нэмээгүй. 2011 оны 6 сар, 7 сард хомсдол үүссэнээс хойш нэмсэн байгаа. Нэмсэн хэмжээ нь бол СНГ-гийн орнууд болон бусад орнуудаас 300-гаас 400 доллараар үнэтэй байгаа. Дуртай үнээрээ өгчих гэснээс болоод ийм асуудал үүссэн юм билээ. Тэгээд одоо төр засгийн шугамд ярьж байгаа. Энийг судалж тогтоосон байгаа гэж ингэж хэлье.

Тэр демаршын тухайд бол Рио Тинто групп олон улсын хэмжээнд үйл ажиллагаа явуулдаг. Тэгээд энд байгаа Ардчилсан орнуудын Элчин сайд нарт мэдээлэл өгсөн юм билээ. Засгийн газар манай яам хамтраад бас мэдээлэл өгөхөөр бэлтгэж байгаа гэж ингэж хэлэх байна. Рио Тинто компанитай бол хөрөнгө оруулалтын гэрээний зарим заалтуудыг тодорхой болгох шаардлагатай. Тэгээд энэ хэлэлцээр эхэлсэн гэдэг дээр тохирсон байгаа. Хөрөнгө оруулалтын гэрээний зарим заалтуудыг. Зарим заалт гэдгийг манай мэдэж байгаа гэж ингэж товчхон мэдээлэл хийхийг хүсч байна. Баярлалаа.

**З.Энхболд: -** Ц.Нямдорж гишүүнд эсэргүүцэх л квот байна. Үг хэлэх үү. Ц.Нямдорж гишүүн.

**Ц.Нямдорж: -** Гадаад яам байж байгаад л нэг 4, 5 ийм оронтой дипломат харилцаа тогтоох юм оруулж ирээд л. Дээр үеэс л ингээд байгаа юм л даа. Сүүлийн үед юу бодогдоод байна вэ гэхээр энэ Нэгдсэн Үндэстний Байгууллагын гишүүн бөгөөд хүлээн зөвшөөрөгдсөн, одоо дипломат харилцаа тогтоож чадаагүй бүх орнуудын асуудлыг нэг удаа хэлэлцээд шийдчихвэл яасан юм бэ. Одоо саналыг ингэж бэлтгэмээр байна. Ингэж байгаад л нэг улс орж ирнэ. Тэрний дараа Кени орж ирнэ. Юу гэж ингэж савируулж байдаг юм. Бүгдтэй нь дипломат харилцаа тогтоогоод, тэр нь Монголд хэрэгтэй юм бол судалж байгаад. Н.Цогтсайхан, та нар ердөөсөө одоо үлдсэн орнуудаас дипломат харилцаа тогтоох шаардлагатай гэж үзсэн орнуудаа Засгийн газар, Ерөнхийлөгчийн түвшинд ярьж байгаад нэгмөсөн оруулж ирээд нэг эцэслээд шийдчихмээр байна. Тийм л гол санааг хэлэх гэсэн юм. Энэ асуудлыг нь ингээд шийддэг юм байгаа биз. Энэ 2, 3 жилийн хугацаанд энэ Гадаад яам иймэрхүү л юм хийгээд байгаа юм. Нэгмөсөн шийдчих л дээ. Бүгдтэй нь тогтоох ёстой юм бол. Тэгээд тэр нь хэрэгтэй юм бол. Тэгээд л дугаарлаж байгаа юм шиг, очерлуулж байгаа юм шиг. Нэг тэмээ шээж байгаа юм шиг л ингээд л нэг 2 жилийн дараа нэг юм оруулж ирээд зовоогоод байдаг. Ямар хэрэгтэй юм энэ ингэж савируулж байх. Бүх юмаа нэг оруулж ирээд шийдүүлчихээчээ гэж л би хэлэх гэж байна. Гол санаа нь.

**З.Энхболд: -** Үг хэлж дууслаа. Одоо тогтоолын төслийг батлах санал хураалт явуулна. Бүгд Найрамдах Кени Улстай дипломат харилцаа тогтоох тухай Улсын Их Хурлын тогтоолын төслийг баталъя гэсэн санал хураая. Санал хураалт.

Оролцсон 47, зөвшөөрсөн 36, 76.6 хувийн саналаар уг асуудал дэмжигдэж байна.

Эцсийн найруулга дээр саналтай гишүүд байна уу? Эцсийн найруулгыг сонссонд тооцлоо.

**Тав. “Иргэний нисэхийн салбарыг хөгжүүлэх талаар төрөөс баримтлах бодлого батлах тухай” Улсын Их Хурлын тогтоолын төсөл**

**(**хэлэлцэх эсэх**)**

Дараагийн асуудал. Иргэний нисэхийн салбарыг хөгжүүлэх талаар төрөөс баримтлах бодлого батлах тухай Улсын Их Хурлын тогтоолын төслийг хэлэлцэж эхэлье. Хууль санаачлагчийн илтгэлийг Зам тээврийн сайд А.Гансүх танилцуулна. Индэрт урьж байна.

**А.Гансүх: -** Улсын Их Хурлын дарга, эрхэм гишүүд ээ,

Далайд гарцгүй, дэд бүтэц сул хөгжсөн, өргөн уудам нутаг дэвсгэртэй Монгол Улсын хувьд агаарын тээвэр нь стратегийн чухал ач холбогдолтой салбар гэж үзэж Зам тээврийн яамнаас Иргэний нисэхийн салбарыг хөгжүүлэх талаар төрөөс баримтлах бодлогын бичиг баримтыг боловсруулан Засгийн газар хэлэлцүүлсэн билээ. Энэхүү бодлогыг бичиг баримтыг Засгийн газар хэлэлцэн дэмжиж Улсын Их Хуралд хэлэлцүүлэхээр шийдвэрлэсэн.

Иргэний нисэхийн салбарыг хөгжүүлэх талаар төрөөс баримтлах бодлогыг боловсруулахдаа Монгол Улсын Мянганы хөгжлийн сорилтод суурилсан үндэсний хөгжлийн цогц бодлого, Монгол Улсын үндэсний аюулгүй байдлын үзэл баримтлал, Бүсчилсэн хөгжлийн үзэл баримтлал, Шинэчлэлийн Засгийн газрын 2012-2016 онд хэрэгжүүлэх үйл ажиллагааны хөтөлбөр, Олон улсын иргэний нисэхийн байгууллагын заавар зөвлөмжийг үндэслэн боловсрууллаа.

Энэхүү бодлого батлагдсанаар иргэний нисэхийн салбарыг үндэсний аюулгүй байдлын тулгуур хүчин зүйл болохыг бататган эдийн засаг, нийгмийн хөгжлийн тэргүүлэх салбар болгон хөгжүүлэх, иргэний нисэх болон батлан хамгаалахын салбар хоорондын хамтын ажиллагааны хүрээг тодорхойлж, төрийн үйлчилгээ, хувийн хэвшлийн оролцоог дэмжих зэрэг төрөөс иргэний нисэхийн талаар баримтлах бодлого, зарчим тодорхой болно.

Улсын Их Хурлын дарга, эрхэм гишүүд ээ,

Иргэний нисэхийн хуулийн 5.1.1-д иргэний нисэхийг хөгжүүлэх талаар төрөөс баримтлах бодлогыг Улсын Их Хурал тодорхойлно гэж заасны дагуу Засгийн газрын өргөн барьсан энэхүү бодлогыг төслийг хэлэлцэн шийдвэрлэж өгөхийг хүсье.

Анхаарал тавьсанд баярлалаа.

**З.Энхболд: -** Эдийн засгийн байнгын хорооны санал, дүгнэлтийг Улсын Их Хурлын гишүүн Д.Ганбат танилцуулна. Д.Ганбат гишүүнийг индэрт урьж байна.

**Д.Ганбат: -** Улсын Их Хурлын дарга, эрхэм гишүүд ээ,

Монгол Улсын Засгийн газраас 2012 оны 10 дугаар сарын 24-ний өдөр Улсын Их Хуралд өргөн мэдүүлсэн Иргэний нисэхийн салбарыг хөгжүүлэх талаар төрөөс баримтлах бодлого батлах тухай Улсын Их Хурлын тогтоолын төслийг хэлэлцэх эсэх тухай асуудлыг Эдийн засгийн байнгын хороо 2012 оны 11 дүгээр сарын 06-ны өдрийн хуралдаанаар хэлэлцээд уг тогтоолын төслийг Улсын Их Хурлын нэгдсэн хуралдаанаар оруулж хэлэлцүүлэх нь зүйтэй гэж санал нэгтэй шийдвэрлэлээ.

Иргэний агаарын тээврийн салбарыг олон улсын стандартад нийцсэн аюулгүй ажиллагаа, аюулгүй байдлыг хангасан эдийн засгийн үр ашиг, өрсөлдөх чадвар бүхий салбар болгон шинэчлэх замаар улс орны эдийн засгийн болон нийгмийн хөгжлийн тэргүүлэх чиглэл болгон хөгжүүлэх нь далайд гарцгүй, дэд бүтэц сул хөгжсөн өргөн уудам нутаг дэвсгэртэй Монгол орны хувьд чухал ач холбогдолтой гэж үзэж байна.

Тогтоолын төслийг хэлэлцэх явцад Улсын Их Хурлын гишүүн С.Дэмбэрэл иргэний нисэхийн салбарт чөлөөт өрсөлдөөнийг бий болгож, агаарын орон зайд Мянганы замыг үүсгэн үндэсний агаарын тээврийн чанар, стандартыг шинэ шатанд гаргах, гишүүн Н.Батбаяр агаарын орон зайг зөв зохистой ашиглах, навигацийн орлогыг бодитой болгох, Европ, Америк, Ази тивийг холбосон олон улсын агаарын зангилаа буудлыг барих, олон улсын нислэгийн тоог нэмэгдүүлэх, иргэний нисэхийн талаар баримтлах бодлогыг Засгийн газрын үйл ажиллагааны хөтөлбөртэй уялдуулах, гишүүн Д.Бат-Эрдэнэ бодлогын баримт бичгийг дан ганц иргэний нисэхийн салбараар хязгаарлахгүйгээр улсын хэмжээний агаарын тээврийн нэгдсэн бодлоготой уялдуулж авч үзэх, хувийн хэвшлийн оролцоог дэмжих, шинэ нисэх буудлын байрлах газрыг зөв тогтоох, цэргийн нисэх буудлуудыг ашиглах, дотоодын агаарын тээврийг хөгжүүлэх, гишүүн Б.Гарамгайбаатар иргэний нисэхийн салбарт шинэчлэлт хийж МИАТ хувьцаат компанийн хувьчлалыг нээлттэй, ил тод явуулахад анхаарах зэрэг саналуудыг гаргаж байсныг уламжилъя.

Улсын Их Хурлын эрхэм гишүүд ээ,

Иргэний нисэхийн салбарыг хөгжүүлэх талаар төрөөс баримтлах бодлого батлах тухай Улсын Их Хурлын тогтоолын төслийг хэлэлцэх эсэх тухай асуудлаар Эдийн засгийн байнгын хорооноос гаргасан санал, дүгнэлтийг хэлэлцэн шийдвэрлэж өгөхийг та бүхнээс хүсье.

Анхаарал тавьсанд баярлалаа.

**З.Энхболд: -** Чуулганы нэгдсэн хуралдаанд хэлэлцэж байгаа асуудалтай холбогдуулаад ажлын хэсэг ирсэн байна. А.Гансүх Зам тээврийн сайд, С.Батмөнх Иргэний нисэхийн ерөнхий газрын дарга, н.Очирсүх Зам тээврийн яамны Агаарын тээврийн бодлогын хэрэгжилтийг зохицуулах хэлтсийн дарга.

Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулттай гишүүд нэрээ өгнө үү. Д.Батцогт гишүүнээр асуулт тасаллаа. С.Дэмбэрэл гишүүн асууя.

**С.Дэмбэрэл: -** Би эртээд Эдийн засгийн байнгын хороон дээр ярьсан асуудлууд Эдийн засгийн байнгын хорооны дүгнэлтэд туссан байгаа. Тэгэхээр асуух гэж байна л даа. Тэр Байнгын хороон дээр яригдсан асуудлуудыг, тэр оруулж ирсэн анхны материалдаа тусгаж чадсан уу? Амжаагүй байгаа юу гэсэн ийм асуулт байна. Хэд хэдэн саналууд гарсан. Би болон бусад хүмүүсээс.

**З.Энхболд: -** Хэлэлцэх эсэх ярьж байгаа шүү дээ. Санал тусгадаг чинь анхны хэлэлцүүлэг дээр тусгана. Хэнээс асууж байгаа юм, саяныхыг. А.Гансүх хариулъя.

**А.Гансүх: -** Ажлын хэсэг дээр яриад Байнгын хорооны гишүүдээс гарсан саналуудыг оруулах боломжтой. Эдийн засгийн байнгын хорооноос ажлын хэсэг байгуулагдсан байгаа. Ажлын хэсэг дээрээ яриад хийх боломжтой гэж үзэж байгаа.

**З.Энхболд: -** Ц.Нямдорж гишүүн асууя.

**Ц.Нямдорж: -** Энэ МИАТ компанийг 2 онгоц худалдаж авна гээд Ерөнхийлөгчийн айлчлалын үеэр янз янзын юм болоод байсан. Тэр одоо ямар шатандаа юу болж явна вэ?

**З.Энхболд: -** А.Гансүх хариулъя.

**С.Батмөнх: -** Иргэний нисэхийг ерөнхий газрын дарга С.Батмөнх. Сайн байцгаана уу.

**З.Энхболд: -** Хөөе. Би хэн хариулахыг хэлж өгнө. Яагаад дураараа яриад байгаа юм. Би хариул гэж хэлээгүй биз дээ өөрийг чинь.

**А.Гансүх: -** За би хариулъя. Боинг компаниас 3 онгоц худалдаж авахаар тохирсон. Санхүүжилтийн асуудал бас бүрэн шийдэгдээгүй. Америкийн ЭКСИМ банк 85.0 хувийн, одоо санхүүжилтийнх нь 85.0 хувийг зээл хэлбэрээр олгох боломжтой гэсэн. Үлдэгдэл 15.0 хувийг нь Монголын талаас гаргах ёстой. Энэ эх үүсвэрийн асуудал тодорхойгүй байгаа. Зам тээврийн яамнаас Хөгжлийн банкны санхүүжилтээр шийдвэрлүүлэх саналаа өгчихсөн байгаа. Яг графикт хугацаагаараа бол 2013 онд эхний онгоц үйлдвэрлэгдээд ирэх ёстой. 2016 ондоо багтаад дараагийн 2 онгоц нь ирэхээр ийм гэрээтэй байгаа. Санхүүжилтийн асуудал бүрэн шийдэгдээгүй байгаа.

**З.Энхболд: -** А.Бакей гишүүн асууя.

**А.Бакей: -** За энэ Байнгын хорооны санал, дүгнэлт дээр шинэ нисэх буудлын байрлах газрыг зөв тогтоох гэж ийм үг орсон байна. Байрлах газар юм уу, байршил юм уу. Тэгээд ч угаасаа одоо шинэ нисэх буудлыг одоо барьж эхэлсэн юм байгаа биз дээ Японы тусламжтайгаар. Тэгэхээр энэ өөр ямар газарт бас одоо шинэ нисэх буудлыг барих гэж байна. Тэрэнтэй өөр нисэх буудал байна уу, эсвэл одоо тэр Хөшигийн хөндийд барьж байгаа нисэх буудлын тухай ярьж байна уу гэж.

Хоёрдугаарт, энэ МИАТ хувьцаат компанийн хувьчлалын асуудал яригдаж байгаа юм байна. Миний санаж байгаагаар эндээс хэдэн жилийн өмнө МИАТ компанийг бас л одоо Ирландын билүү бас нэг гадаадын компанид менежментийн хувьчлалаар өгөөд, нөгөө компани нь бүр дампууруулж өгчихөөд явсан шүү дээ. Тэгэхээр одоо энэ зайлшгүй хувьчлах шаардлага байна уу, үгүй юу. Хувьчиллаа гэхэд яг одоо баталгаатай үр дүн гарна гэсэн тийм итгэл үнэмшил байна уу, ямар үр дүн гарна гэж бодож байгаа вэ?

Гурав дахь асуулт бол энэ иргэний нисэхийн салбарын өрсөлдөх чадварыг дээшлүүлэх тал дээр бодлогын шинжтэй асуудал энэ хөтөлбөрт тусгагдсан уу, тэр талын юм сайн харагдахгүй байна. Өрсөлдөх чадвартай холбоотой асуудал.

Дөрөв дэх асуудал бол энэ Казахстан, Өлгийн хооронд иргэний агаарын тээврийн нислэг зогссон байгаа. Энэ бол одоо ингээд зорчигчдын урсгал бол маш их байгаа. Энийг одоо хэзээ сэргээх гэж байна вэ гэсэн ийм 4 асуулт асууя.

**З.Энхболд: -** А.Гансүх сайд хариулъя.

**А.Гансүх: -** Нисэх буудлын байршлыг зөв тогтоох гэдэг дээр энэ шинээр барьж байгаа Хөшигийн хөндийн нисэх буудал биш. Энэ нөөц нисэх буудлын байршлыг зөв тогтоох гэж яригдсан.

МИАТ компанийн хувьчлалтай холбоотой асуудал бол яг хувьчлал гэдгээрээ бол бодлогын бичиг баримт нь тийм үг үсгээр суугаагүй. Ер нь бол аливаа улс орны олон улсын жишиг болон Олон улсын иргэний нисэхийн байгууллагын одоо холбогдох бичиг баримтын зааснаар бол аливаа улс гүрэн бол өөрийн үндэсний агаарын тээвэрлэгч гэж тусгай статустай агаарын тээвэрлэгч компанитай байдаг. Энэ жишгээр МИАТ компанийг Монгол Улсын үндэсний агаарын тээвэрлэгч гэдэг статусыг нь олгоё гэж энэ бичиг баримтдаа тусгасан байгаа. Энэ үндэсний агаарын тээвэрлэгч компанид тавих шалгууруудыг нь бол бодлогын бичиг баримтад тусгаж өгсөн. Өөрөөр хэлбэл 51.0-ээс доошгүй хувь нь төрд байна. Удирдлагын баг нь бол одоо монгол хүмүүсээс бүрдсэн байна гэх мэтчилэн олон улсын жишгийн дагуу ийм шаардлага тавьсан.

МИАТ компанийг хувьчилснаараа бол одоо байгаа МИАТ компанийн үйл ажиллагаа бол тодорхой үр дүнд хүрнэ. Ийм шаардлага байгаа гэж үзэж байгаа. Одоогийн байгаа менежмент, явуулж байгаа үйл ажиллагаа бол хэт төрөөс хамааралтай, улстөржсөн ийм байдлаар үйл ажиллагаа явагддаг. Маш их зардалтай. Ганц жишээ хэлэхэд сүүлийн 10 жилд МИАТ-ийн захирал 7 удаа солигдсон байдаг. Тэгээд энэ мэт улс төрийн болон өөр бусад эдийн засгийн эрсдэл юмнуудаас хувьчилснаараа одоо үр дүнтэй, тийм ач холбогдолтой үр дүнд хүрнэ гэж тооцсон байгаа. Бодлогын бичиг баримт бол бүхлээрээ агаарын тээврийн салбарын өрсөлдөх чадварыг дээшлүүлэх ийм бодлогын бичиг баримт байгаа. Өөрөөр хэлбэл энд төрөөс тусгайлан бодлогоор дэмжин үе шаттайгаар агаарынхаа орон зайг чөлөөлөх, тодорхой хугацаанд төрийн бодлогоор болон татварын бодлогоор дэмжих, энэ салбарынхаа санхүүжилтийг ямар эх үүсвэрээс гаргах вэ гэх мэтчилэн одоо ийм асуудлыг цогцоор нь авч үзсэн.

Энэ бодлого батлагдсанаараа Монгол Улсын агаарын тээврийн салбар бол бүс нутагтаа бол өрсөлдөх чадвартай ийм салбар болж хөгжинө гэж ингэж үзсэн. Казахстантай холбоотой агаарын тээвэрлэгчийн асуудлыг Иргэний нисэхийн ерөнхий газрын дарга С.Батмөнх тодорхой хариулна.

**С.Батмөнх: -** За сайн байцгаана уу. Казахстан, Монгол Улсын агаарын харилцааны хэлэлцээр өнгөрсөн хавар дахин шинэчлэн боловсрогдож яригдсан. Тэгээд эцэслэн шийдвэрлээд дараа нь ноорог дээрээ ярилцсан асуудлаас зөрүүтэй саналыг одоо Казахстаны талаас гурав дахь нэгж цэг болгож Бээжинг авна гээд бидний ярилцаагүй юм оруулж ирсэн учраас Гадаад харилцааны яаман дээр агаарын харилцааны хэлэлцээр нь саатаж байгаа.

Хоёрдугаарх асуудал бол Казахстаны талаас явдаг SCAT компани 30 гаруй жилийн насжилттай АН-24 онгоцоор нислэг үйлддэг байсан. Тэрийг нь ОХУ бол манай дүрмээр зохицуулагдахгүй учраас тэрийг нь хаасан. Тэгээд онгоцоо шинэчилж оруулж ирнэ гээд одоо болтол хариу өгөхгүй байгаа. Бид нар бол хөөцөлдөөд байгаа. Тэгээд бид нар EZNIS компанийг томилж явуулах ийм бодлого барьж байгаа. Гэсэн хэдий боловч агаарын харилцааны хэлэлцээр дээр саатаад байгаа. Баярлалаа.

**З.Энхболд: -** Эдийн засгийн байнгын хорооны дарга Б.Гарамгайбаатар нэмж хариулна.

**Б.Гарамгайбаатар: -** За А.Бакей гишүүний асуултад бас нэмж хариулъя гэж ингэж бодож байна. Хөшигийн хөндийд баригдаж байгаа, Японы тусламжаар баригдаж байгаа нисэх онгоцны буудал бол багтаамж нь жаахан бага юм билээ. Ер нь бол тэр тооцоо судалгаа нь бол бас тийм үндэслэлтэй гарсан эсэхэд эргэлзээтэй байгаа юм. Яагаад вэ гэхээр МИАТ-ийн өнөөдрийн хүлээж авч байгаа зорчигчдын тооноос тун бага зөрүүтэй юм билээ. Тийм учраас нөөц буудлын асуудал Д.Бат-Эрдэнэ гишүүн бас гаргаж тавьсан юм Байнгын хорооны хурал дээр. Яагаад вэ гэхээр олон нөөц буудлууд манайд бас ашиглагдахгүй удаан хугацаагаар байж байгаа тийм хуучин буудлуудыг сэргээн засварлаж болох асуудлыг энэ дээр ярьсан юм. Энэ яагаад энэ асуудлыг ярьсан бэ гэхээр энэ орж байгаа асуудал маань иргэний нисэхийн салбарын асуудал байгаа учраас зөвхөн МИАТ-ийн асуудал биш. Нэг тийм асуудлууд байгаа учраас энийг судалж үзээчээ гэсэн ийм санал гаргаж байсан.

Ер нь иргэний нисэхийн салбарыг хөгжүүлэх бодлогын баримт бичиг бол Иргэний нисэхийн хуультай болохоос ийм баримт бичиг бол огт хийгдэж байгаагүй юм билээ. Энэ бол одоо анх удаагаа орж ирж байгаа. Үнэхээр олон жил энэ хаягдсан ийм асуудал байгаа. Энэ бол их чухал асуудал орж ирээд байгаа гэдгийг бас эрхэм гишүүд ойлгож авна биз дээ гэж ингэж бодож байгаа юм.

Гурав дахь асуудал бол хувьчлалын асуудал дээр бол ер нь бол манай улсууд бүгд ганцхан юмыг ойлгоод байгаа юм. Иргэний нисэхийн салбарын бодлогын баримт бичгийг ярихаар зөвхөн МИАТ-аар ойлгоод байгаа байхгүй юу. Энэ танилцуулга дээр ч гэсэн ганцхан МИАТ-ийг ярьсан байгаад байгаа юм. Тэгэхээр энэ бол МИАТ биш юм аа. Ерөөсөө Монгол Улсад байгаа иргэний нисэхийн салбарт үйл ажиллагаа явуулж байгаа хувийн болоод хувьсгалын тэр компаниудын болоод энэ салбарт үйл ажиллагаа явуулж байгаа бүх асуудлуудыг нэгтгэсэн зохион байгуулалтад оруулах ийм бодлогын баримт бичгүүд гарах шаардлагатай гэсэн үүднээс энийг оруулж ирж байгаа юм гэж ингэж хариулъя. За баярлалаа.

**З.Энхболд: -** Гарьдхүүгийн Баярсайхан гишүүн асууя.

**Г.Баярсайхан: -** За гишүүддээ өглөөний мэнд хүргэе. Би А.Гансүх сайдаас дараах асуулттай байгаа юм.

За энэ нэг л зүй зохисгүй зүйл ажиглагдаад байгаа юм л даа. Ховд руу нисэхэд Бээжин рүү нисэхээс үнэтэй байгаад байгаа юм. Тэгэхээр өнөөдөр энэ салбарт яах аргагүй ийм ерөнхий зангидах бодлого өгүүлэгдээд байгаа ийм зүйл харагдаад байгаа юм л даа. Тэгэхээр энэ оруулж ирж байгаа бодлогыг би хувьдаа дэмжиж байгаа юм. Төмөр зам бодлоготой байна. Тэгэхээр иргэний агаарын тээвэр бас бодлоготой байх нь зүйн хэргээ гэж би бодож байгаа юм.

Сая Б.Гарамгайбаатар дарга хэлж байна л даа. Шинэ барих Хөшигийн хөндийд шинэ барих онгоцны буудлын хүчин чадал одоогийнхоос нэг их хол зөрүүтэй байхгүй байгаа гэдэг. Тэгэхээр энэ бодлогоор цаашид одоо Монгол Улсын нутаг дэвсгэр дээр баригдах Европ, Америк, Ази тивийг холбосон агаарын зангилаа буудлыг барих асуудал бас уялдаад явах байх. Хүчин чадлыг нь одоо нэмэх асуудал дээр ямар байр суурьтай байна вэ гэж би асуумаар байна. Баярлалаа.

**З.Энхболд: -** А.Гансүх сайд хариулъя.

**А.Гансүх: -** Шинэ нисэх онгоцны буудлын хүчин чадал бол бид нар хангалтгүй гэж үзэж байгаа. Шүүмжлэлтэй хандаж байгаа. Яагаад гэвэл энэ нисэх онгоцны буудлыг барьж дуусахад 1.2 сая зорчигч тээвэрлэх тийм тооцоогоор хийсэн. Өнөөдрийн байдлаар гэхэд Чингис хааны нисэх онгоцны зочид буудлаар 1.2 сая зорчигч тээвэрлэсэн. Оны эцсээр ийм тооцоо гарч байна. Өөрөөр хэлбэл тооцоолол бол маш их өсөхөөр харагдаж байгаа.

Нисэх онгоцны буудлыг одоо өргөжүүлнэ гэхээр өртөг зардалтай холбоотой асуудал гараад шийдэгдэх боломжгүй. Японы талтай энэ асуудлыг дахин ярих, тэгж ярьснаараа маш их хэмжээний хугацаа алдахаар тийм байдал ажиглагдаж байгаа. Яг өнөөдөр одоо тендерийн саналуудыг хүлээж авч байна. Японы 2 компани энэ барилгын ажлын тендерт оролцохоор саналаа ирүүлж байгаа юм байна. Санхүүгийн саналыг нээх болоогүй. Тэрийг нээсний дараа ямархуу хэмжээний өртөгтэй, ямар хугацаанд барих энэ асуудлууд тодорхой болсны дараа бид нар Японы талтай нисэх буудлыг өргөжүүлэх, тэрэнтэй холбоотой санхүү, хөрөнгө мөнгөний асуудлыг дахиж ярих байх гэж бодож байгаа.

Дотоодын нислэг үнэтэй гэж хэлж байх шиг байна. Үнэхээр үнэтэй байгаа. Хэдийгээр олон авиа компани байгаа боловч одоо тийзний үнэ хямдрахгүй байгаа. Шалтгаан нь шатахуун. Ерөөсөө бүгд нэг монополь нийлүүлэгчээс маш өндөр үнэтэй шатахуун худалдаж авдаг учраас агаарын тээвэрлэгч нарын хооронд өрсөлдөөн үүсээд тийз хямрах боломжгүй байгаа. Шатахууны асуудлаар бодлогын бичиг баримтад тусгайлан асуудлыг тусгасан байгаа.

**З.Энхболд: -** Д.Батцогт гишүүн асууя.

**Д.Батцогт: -** За баярлалаа. Үндсэндээ асуултууд давхцаад байна л даа. Нэгдүгээрт би тэр баруун аймгууд, энэ алслагдсан бүс нутгийн ард иргэдийн асар үнэтэй нисээд байх юм. Энийг одоо эсвэл төрөөс дотаци байдлаар асуудлыг шийдэх ямар бололцоо байна. Энэ талаар одоо ямар нэгэн гаргалгаа, үнийг нь буулгах юм бодож байсан уу гэж ийм асуулт асуух гэж байсан юм.

За хамгийн гол асуудал бол тэр Хөшигийн хөндийд барих гэж байгаа нисэх буудлын асуудал гэж хэдэн сонгууль дамжаад л баахан тууз хайчлаад л, нээлт хийгээд л шав тавиад ингээд яваад байдаг. Тэгээд би наадахыг чинь сонсож байсан юм. Буян-Ухаагийн нисэх онгоцны буудлаас хүчин чадлын хувьд ялгарахааргүй юм хийчихэж гэж. Яагаад тийм ойрхон тулга тойрсон юм бодсон юм бол. Хэдэн жилийн алсыг харсан юм хийж болоогүй юм уу? Энийг одоо хүчин чадлыг нь нэмэгдүүлээд, зураг төслийг нь өөрчлөөд, нэгэнт барьж байгаа юм чинь жаахан овоо дориухан юм барьчихаж болдоггүй юм уу? Нөөц буудлын асуудал одоо хэрэгтэй л байх. Тэгэхдээ үндсэн гол буудлынхаа энэ хүчин чадлыг нь нэмэгдүүлэх, энэ улс орны өнгө зүс, нэр сүртэй ч холбоотой асуудал. Энийгээ нэг жаахан аятайхан юм хийх талаараа бас ямар бодож байгаа, төлөвлөж байгаа юм байна вэ гэдгийг асуух гэсэн юм.

Тэгээд ер нь бол иргэний нисэхийн талаар төрөөс бодлого гаргая, хөгжүүлье гэж байгаа нь бол зөв. Энэ чиглэлээр тэр бодлогын бичиг баримтыг нь уншсан. Ер нь хэлэлцүүлгийн шатандаа анхаарах, өөрчлөх, нэмэх ийм асуудлууд зөндөө байна лээ. Энийг л хэлэх гэсэн юм даа.

**З.Энхболд: -** Хариулъя.

**А.Гансүх: -** Шинэ нисэх онгоцны буудлын талаар Японы хөнгөлөлттэй зээлээр хэрэгжихээр байгаа. Японы тал өөрөө тооцоо судалгаа хийгээд иймэрхүү хүчин чадалтайгаар тооцсон юм билээ. Энэ дээр манай тал шүүмжлэлтэй хандаж байгаа гэдгийг би түрүүн дурдсан. Хөрөнгө мөнгөндөө баригдаж иймэрхүү хүчин чадалтай зураг гарсан байдаг. Одоо энэ асуудлаар Японы талтай дахин хэлэлцээр хийхээр ийм байдал үүсчихсэн байгаа. Тэгэхээр өнөөдрийн тендерийн бичиг баримтыг хүлээж аваад санхүүгийнхээ баримт саналыг задалж үзсэний дараа энэ асуудлаар зайлшгүй Японы талтай дахин хэлэлцээр хийх юм байна гэж одоо бид ойлгож төлөвлөж байна.

Ер нь орон нутагт маш өндөр үнээр агаарын тээвэрлэгч нар нисэж байгаа асуудал. Би түрүүн дурдсан. Шатахуунтай холбоотой. Энэ асуудлаар Зам тээвэр, барилга, хот байгуулалтын яам байхдаа ажлын хэсэг гаргаад, дүгнэлт гаргаад асуудлыг шийдвэрлүүлэхээр тухайн үедээ тавьж байсан боловч ингээд шийдвэрлэгдэж чадахгүй өнөөдрийг хүрсэн. Энэ нь бол түрүүн дурдсан нэг монополь компанийн ийм юунд орчихсон байгаа, одоо эрхшээлд орсон байгаа. Тийзний үнэ бол шууд шатахуунаас хамаарч байгаа.

**З.Энхболд: -** Асуулт асууж дууслаа. Байнгын хорооны санал, дүгнэлттэй холбогдуулан үг хэлэх гишүүд байвал нэрээ өгнө үү. М.Батчимэг гишүүнээр үг тасаллаа. С.Бямбацогт гишүүн.

**С.Бямбацогт: -** Баярлалаа. Энэ иргэний нисэхийн салбарыг хөгжүүлэх талаар төрөөс баримтлах бодлогыг дэмжиж байгаа. Үнэхээр одоо гарцаа байхгүй бид шийдэх ёстой нэг асуудал мөн. Монгол Улс далайд гарцгүй хоёрхон хөрштэй. Энэ бидний нэг талдаа сул тал гэж ярьдаг. Сул талаа давуу тал болгох боломж бол бид энэ иргэний агаарын тээврийг хөгжүүлэх, иргэний нисэхийн салбартаа өнөөдрийн оруулж ирж байгаа бодлогыг маш хурдан баталж хэрэгжүүлж эхлэх явдал гэж үзэж байгаа.

Өнөөдөр Монгол Улс маань газар зүйн байршлын хувьд яах аргагүй давуу талтай. Америк тивийг Зүүн Өмнөд Азитай холбосон хамгийн богино зам, богино коридор гэж ярьдаг. Энийгээ ашиглаж бид олон улсын нислэгийг Улаанбаатар хотоор бусад бүс нутаг руу дамжуулж үйлдэх. Монгол Улсаар аль болох олон нислэг дайрна, тэр хэмжээгээр Иргэний агаарын тээвэр үзүүлэх үйлчилгээ, ачаа болон иргэний түүнд гардаг зардлууд хямдардаг. Үүнээсээ улбаалж алслагдсан өргөн уудам нутаг дэвсгэртээ энд бас иргэний агаарын, дотооддоо иргэний агаарын тээврийг хөгжүүлэх боломж бололцоо бүрдэнэ гэж үзэж байгаа. Тийм болохоор энийг бас дэмжих ёстой байх. Дэмжиж байгаа. Аль болох хурдан хэрэгжүүлж бидний сул талыг давуу тал болгох боломжийг хурдан ашигла гэсэн саналтай байгаа.

**З.Энхболд: -** М.Батчимэг гишүүн үг хэлнэ.

**М.Батчимэг: -** Монгол Улсын иргэний агаарын тээврийг хөгжүүлэх цогц бодлого боловсруулж орж ирж байгаа нь маш чухал алхам гэж үзэж дэмжиж байна. Ялангуяа Улаанбаатар хотыг Зүүн Хойд Азийн агаарын тээврийн HUB болгоно гэсэн ийм зоригтой санал дэвшүүлж байгааг үнэхээр үнэлүүштэй гэж бодож байна.

Сая С.Бямбацогт гишүүний хэлдэгээр үнэхээр Монгол Улс бол хоёр их гүрний дунд түгжигдмэл газарзүйн байрлалтай, далайд гарцгүй ийм орон. Тэгэхээр геополитикийн хувьд ч гэсэн, геоэдийн засгийн хувьд ч гэсэн энэ түгжигдмэл байдлыг даван туулж, цаашдаа үндэсний аюулгүй байдлаа бэхжүүлэх, Монгол Улс энэ олон улсын тавцанд өөрийнхөө байр суурийг хадгалж, боломжийн хэмжээнд өргөжүүлнэ гэвэл агаарын тээврийг ийм бодлогоор хөгжүүлэхээс өөр арга байхгүй.

Тэгэхдээ энэ бодлогын баримт бичиг батлагдсанаар олон асуудал шийдэгдэхгүй. Энийг дагаад маш нарийн мэргэжлийн тооцоо, судалгаа, энэ иргэний нисэхийн байгууллага, эдийн засгийн одоо манай Хөгжлийн яам гээд холбогдох байгууллагуудын хамтарсан тооцоо судалгаа орж ирж байж энэ асуудал цаашаа явах байх. Тэгэхгүй бол өнөөдөр бид нар Хөшигийн хөндийн тухай яриад сууж байгаа асуудал бол ерөөсөө манай төрийн бодлого тооцоо судалгаагүй явж ирснийг харуулж байгаа маш эмгэнэлтэй асуудал гэж бодож байна. Хэдхэн жилийн өмнө гарсан энэ асуудал өнөөдөр одоо ямар, юу гэсэн үг вэ Буянт-Ухаатайгаа, Чингис хаан нисэх буудлаасаа одоо давах хэмжээний тийм байж чадахгүй байна гэдэг чинь үнэхээр энэ бодлогоо бол хэтэрхий хайнга явж ирснийх. Тэгэхээр мэргэжлийн байгууллагууд энэ түвшинд ажиллаж чадахгүй бол энэ танхимд сууж байгаа 76 хүн бол нэг их тийм ухаантай юм бодож олоод баталж чадахгүй. Тийм учраас мэргэжлийн байгууллагууд энийгээ цаашаа анхаарах ёстой. Дээрээс нь улс төрийн шийдэл. Үнэхээр сайн тооцоо гараад ирэх юм бол дэмжих улс төрийн шийдэл дагалдах ёстой. Нэгдүгээрт.

Хоёрдугаарт, Монгол Улсын Үндэсний аюулгүй байдлын үзэл баримтлал дотор эдийн засгийн аюулгүй байдлын концепцид маш чухал үзэл санаа бол цаашдаа Монгол Улсын эдийн засгийн аюулгүй байдлыг урт хугацаанд хангахын тулд эдийн засгийн салбарыг өрсөлдөх чадвартай байлгахын тулд агаарын тээврээр дамжиж одоо уул уурхайн, хөдөө аж ахуйн бүтээгдэхүүнээ өндөр технологи шингэсэн өндөр өртөгтэй бүтээгдэхүүн болгож экспортлох ийм чиг баримжааг барьж хөгжих ёстой ийм үзэл санаа туссан байгаа. Бид нар энийг одоо харьцангуй адилхан, газар зүйн хувьд түгжигдмэл бүтэцтэй энэ Швейцарын эдийн засгийн загвар байдаг. Бид нар бүгдээрээ мэддэг. Маш өндөр өртөг шингэсэн эм, био бэлдмэл, цаг, шоколад ч гэдэг юм уу ийм зүйлээр Швейцарь маш их орлого олдог. Тэгэхээр Монгол бол цаашдаа энэ загвараар урт удаан хугацаанд эдийн засгийн аюулгүй байдлаа хангах, олон улсын эдийн засгийн харилцаанд өрсөлдөх чадвараа бэхжүүлэх чиглэлээр ажиллах ёстой. Энд иргэний нисэхийг хөгжүүлэх, тэгээд зөвхөн зорчигч тээвэр төдийгүй ачаа тээврийг хөгжүүлэх талаар маш их анхаарах ёстой гэсэн санаа явж байгаа юм.

Тэгээд сая А.Гансүх сайдын хэлдэг нэлээн бодлогын баримт бичигт туссан цогц үзэл санаанууд бол бас их зөв зүйтэй сонсогдож байна. Ялангуяа иргэний нисэх, батлан хамгаалах салбарын хамтын ажиллагааг хөгжүүлнэ гэдэг бол үнэхээр зайлшгүй зүйл. Энийг өнөөдөр бид нар хоёр салбарын хамтын ажиллагаа, харилцан ажиллагааны түвшинд бас шинээр авч үзэх цаг болсон гэж бодож байна.

Тэгээд дахиад хэлэхэд маш том зоримог шийдвэр, зорилт тавьсан ийм баримт бичиг харагдаж байна. Тэгэхээр сайхан бодлого бид нар их ярьдаг. Энийг маш прагматик, тооцоо судалгаа дагалдаж орж ирж байж хэрэгжинэ гэдгийг хэлмээр байна. Тэгэхээр мэргэжлийн байгууллагууд ажлаа сайн хийх хэрэгтэй. Үнэхээр сайн тооцоо судалгаа, сайн бичиг баримт гараад ирэх юм бол энийг Засгийн газар зүгээр нэг бичиг баримт батлаад хаячих биш, энэ том бодлогынх хэмжээнд харж үзэж Монгол Улс үнэхээр хөгжиж байгаа юм бол энэ түвшинд нь цаашаа авах ёстой. Том бүтээн байгуулалт гэж харах ёстой гэж бодож байна. Баярлалаа.

**З.Энхболд: -** Байнгын хорооны санал, дүгнэлттэй холбогдуулан үг хэлж дууслаа. Одоо хуулийн төслүүдийг хэлэлцэх эсэх асуудлаар санал хураая. Хууль биш тогтоол байгаа. Тийм ээ.

Санал хураалт. Байнгын хорооны саналаар иргэний нисэхийн салбарыг хөгжүүлэх талаар төрөөс баримтлах бодлого батлах тухай Улсын Их Хурлын тогтоолыг хэлэлцэх нь зүйтэй гэсэн саналын томъёоллоор санал хураая. Санал хураалт.

48 гишүүн оролцож, зөвшөөрсөн 41, 85.4 хувийн саналаар батлагдаж байна. Тогтоолын төслийн анхны хэлэлцүүлэгт бэлтгүүлэхээр Эдийн засгийн байнгын хороонд шилжүүллээ.

**Зургаа. Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүд**

**(**Монгол Улсын Ерөнхийлөгчөөс өргөн мэдүүлсэн**)**

**(**хэлэлцэх эсэх**)**

 Дараагийн асуудал. Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүдийг хэлэлцэж эхэлье.

 Хууль санаачлагчийн илтгэлийг Монгол Улсын Ерөнхийлөгчийн Тамгын газрын дарга П.Цагаан танилцуулна. Ажлын хэсгийг оруулъя. Н.Батцэрэг гишүүн.

 **Н.Батцэрэг: -** Баярлалаа. Их Хурлын дэгийн тухай хуульд өөрчлөлт оруулах талаар Ерөнхийлөгчийн хууль санаачлан өргөн мэдүүлж байгаад хүндэтгэлтэй хандаж байна.

Энэ хуулийн өөрчлөлтөөр Улсын Их Хуралд ажиллаж байгаа нам, эвслийн бүлгүүдийн завсарлага авахтай холбоотой асуудал, бүлэг зохион байгуулахтай холбоотой асуудлуудыг одоо шинэ томъёоллоор оруулж ирж байгаа юм байна. Улс төрийн нам, эвсэл гэдэг бол нэг бүрэлдэхүүн хэсэг нь Улсын Их Хуралд ажиллаж байгаа болохоос бүхэлдээ бол одоо үндэсний сүлжээтэй, нэгдсэн удирдлага, зохион байгуулалттай, улс төрийн том шийдвэр, чиглэлээр хөдөлдөг ийм байгууллагууд байдаг. Ялангуяа манай Ардын Нам, Ардчилсан Нам, Шударга ёс эвслийг бүрдүүлж байгаа Монгол Ардын Хувьсгалт Нам, Монгол Үндэсний Ардчилсан Намын тухайд ч гэсэн ингэж ажилладаг.

Би яагаад ийм зүйлийг ярьж байна вэ гэвэл орон нутгийн сонгууль болж байна. Орон нутгийн сонгуульд улс төрийн нам, эвслүүд өрсөлдөөнд орж байна. Зарим газар бол үнэхээр одоо хууль зөрчсөн үйлдэл, бид нарын одоо хүртэл яриад засаж чадахгүй байгаа тэр зүйлүүд дахиад л яваад эхэллээ. Хөвсгөл аймагт Монгол Ардын Хувьсгалт Нам, Монгол Үндэсний Ардчилсан Намаас нэр дэвшсэн 3 хүн одоогийн байдлаар өлсгөлөн зарлаад 40 гаруй цаг болж байгаа юм байна. Тэд нарт нэр дэвшигчийнх нь батламжийг гардуулахгүй байна. Эхлээд сонгуулийн хороонд бүртгэхийг татгалзаж байсан байна. Бичиг баримтын бүрдэлт дутуу гээд. Бичиг баримтыг нь бүрдүүлсний дараа нэр дэвшигчдэд батламж өгөхөөс татгалзаад байгаа юм байна. Налайхад 15 нэр дэвшигчийг хассан байна. Өвөрхангай, Говь-Сүмбэр, Эрдэнэт гээд олон газруудад ингээд хууль зөрчсөн үйл ажиллагаанууд явуулж байна. Хаанаас ямар эхтэй, юу болж байна вэ гээд орон нутаг руу мэдээлэл авахад орон нутагт ажиллаж байгаа аймгийн Засаг дарга, багийн дарга нар бол яг үнэндээ сонгуульд тэсч үлдэх арга гэдэг юм уу даа. Тийм маягаар өрсөлдөгчөө сонгуулийн санал хураалтаас өмнө нэрсийн жагсаалтаас хасах, ямар нэгэн байдлаар одоо дарамтлан байж тэд нарыг ухуулга сурталчилгаагаа хийлгэхгүй ийм ажлуудыг их өргөн зохион байгуулж эхэллээ. Энэ дээр энэ Улсын Их Хуралд ажиллаж байгаа Монгол Ардын Хувьсгалт Нам, Монгол Үндэсний Ардчилсан Намын “Шударга ёс” эвслийн бүлэг дөнгөж сая хуралдаад нам, эвслийн бүлэг гэдэг бол үндэсний том сүлжээгээр нэгдсэн бодлого зохион байгуулалттайгаар төрийн аль ч шатны төрийн байгууллагуудыг бүрдүүлж байгуулах гээд ажилладаг.

Тийм учраас энэ бүлгийн харилцааг зохицуулахтай холбоотой асуудлын энэ хүрээнд саяны энэ орон нутагт хууль завхруулаад эхэлсэн үйл ажиллагааг холбож үзээд ялангуяа Ардын Намын Засаг дарга нар одоо бүх шатанд эрх бариад ажиллаж байгаа үед тэд нарт хуульд нийцэж ажил гэдэг шаардлагыг тавих ёстой гэдэг зүйлийг бүлэг дээрээ ярьсан. Энэтэй холбоотой бид нар завсарлага авах уу, үгүй юу гэдгийн өмнө зогсож байна. Тийм учраас би одоо Ардын Намаас нэр дэвшин сонгогдсон Улсын Их Хурлын гишүүдийг одоо энэ жигүүрийг толгойлон суугаад Нямаагийн Энхболд гишүүнтэй, хэрвээ хамтарсан мэдэгдэл хийгээд, орон нутагт гарч байгаа хуулийн завхарлыг хамтдаа засна гэсэн тийм маягаар ажиллая гэх юм бол одоо энэ чуулганыхаа танхимд тантай гар баримаар байна. Тэгвэл бид нар хэлэлцэх эсэх дээр ороод явахад бэлэн байна. Тэгэхгүй тохиолдолд бид нар бас дэгийн тухай хуулиар олгогдсон эрхээ эдэлж завсарлагад авахад хүрэхэд одоо бэлэн байна гэж хэлмээр байна.

**З.Энхболд: -** Үг хэлэх үү? Нямаагийн Энхболд гишүүн үг хэлнэ.

**Н.Энхболд: -** Ер нь бол Их Хурал дээр хэлэлцэж байгаа асуудал, орон нутгийн сонгуулийг зохион байгуулж байгаа асуудал хоёрыг яг хооронд нь шууд уялдуулж, тэгвэл ингэнэ гэх нь тийм зохистой биш л дээ. Яагаад гэвэл орон нутагт үйл ажиллагаа явуулж байгаа сонгуулийн хороод бол хуулийн дагуу хэнээс ч хамаарахгүйгээр биеэ даагаад үйл ажиллагаа явуулах ийм үүрэгтэй. Ийм хуулиар ногдуулсан үүрэгтэй.

За сая манай намын гишүүд Засаг дарга хийж байгаа газрууд дээр ийм асуудал болж байна гэж ярилаа. Надад бол яг үнэнийг хэлэхэд юунаасаа болоод тэр бүртгэж аваагүй юм, ямар шалтгаанаар өлсгөлөн зарласан юм, энэ талаар дэлгэрэнгүй мэдээлэл байхгүй байна. Өчигдөр, уржигдар ярьж байснаар бол жишээ нь Хөвсгөл дээр сонгуульд оролцох талаар мэдэгдсэн материалуудаа ирүүлсэн. Тэр дотроо жагсаалт дотор бас тухайн орон нутагт амьдардаггүй улсуудын нэр орсон байсан. Энэ шалтгаануудын улмаас хуулийн дагуу бүртгэж авахад боломжгүй байгаа гэсэн ийм хариу өгч байсан гэж нэгдүгээрт сонссон.

Хоёрт тэр улсууд бол бүгдээрээ шинэ хуулийн дагуу бүгдээрээ төрийн албан хаагч нар. Ямар нэгэн намын дарга, ямар нэгэн Засаг дарга үүрэг өглөө ч гэсэн эргээд тэр чинь бас хэрэв хуулийн дагуу бус үйл ажиллагаа явуулж байгаа бол дараа нь ажил амьдралаа бодох, хариуцлага ирж тооцогдоно гэдгийг сайн ойлгож байгаа ийм улсууд гэж бодож байгаа. Яг одоо ингээд хэлэхэд бид нар жишээ нь би ганцаараа янз бүрийн, тэр хүмүүсийн өмнөөс хууль зөрчсөн үгүйг нь аль аль талынх нь зөв бурууг нь мэдээгүй байж ямар нэгэн байдлаар баталгаа гаргахад хэцүү. Зүгээр яг газар дээр нь цаг хугацаа байвал бид нар хоцроогүй бол энийг үнэхээр тал талаасаа. Зөвхөн намын гэдэг шугамаар биш төрийн ажил энэ чинь. Сонгуулийн ажил бол төрийн ажил. Энэ дээр үнэхээр хууль зөрчигдөж байгаа зүйлүүд байна уу, үгүй юу гэдгийг тодруулах энэ зүйлүүдийг хамтраад хийж болно. Бидний зүгээс хууль зөрчихгүйгээр хуулийг хэрэгжүүлэх тал дээр нь хэнтэй ч хамтраад ажиллахад бэлэн байна, Н.Батцэрэг дарга аа. Бид нар танайтай ч, тэр сонгуулийн хорооны гишүүд дотор Ардчилсан Намын гишүүд ч байж байгаа. Бүгдээрээ нийлээд нээрээ үнэхээр газар дээр тийм хууль зөрчсөн юмнууд байна уу үгүй юу, зөв үү буруу юу гэдгийг нь хамтраад ажиллахад болохгүй юм байхгүй. Ажиллаад үзье.

**З.Энхболд: -** 15.00 цагаас чуулганы хуралдаантай байгаа. Өчигдөр батлагдсан улсын төсвийн редакцийг сонсох ажил байна. Саяны сонгуулийн нэмэлт зардлын эцсийн хэлэлцүүлгийг хийх шаардлага байгаа. Төрийн байгуулалтын байнгын хорооны дараа. Төрийн байгуулалтын байнгын хороо 14.00 үү, 13.00 уу? Шууд эндээс гарангуутаа хуралдчихвал яасан юм. Нэг их юм байхгүй. Чуулганы хуралдаан дуусангуут Төрийн байгуулалтын байнгын хороо тийшээгээ орж хуралдах ёстой. Хэд хэдэн редакци бас би унших юм. Чингис хааны төрсөн өдөр. Тийм шаардлага бол байна. 15.00 цаг хүртэл Н.Батцэрэг та хоёр хөдөө яриад ороод ирвэл яадаг юм. За Н.Энхболд гишүүн үгээ дуусаг.

**Н.Энхболд: -** Мэдээж бид нар одоо дангаараа юм уу, эсвэл хоёр нам нийлээд тэрийг ингэж ингэж, энд сууж байгаад зохицуулж чадна гэж баталгаа гаргахад хэцүү. Гэхдээ яг үнэхээр газар дээр нь юу болж вэ, ном журмын дагуу үйл явдал нь болж байгаа юм уу гэдэг дээр яг өөр өөрсдийнхөө эрх мэдлийн хүрээнд, хуулийн хүрээнд тодруулах, хамтарч ажиллахад бэлэн байна. Асуудлаа шийдчихье. 3 цаг хүртэл цаг өгөөд нэмэр байхгүй. Яагаад гэвэл одоо утсаар яриад, тийм ийм гэж яриад, энүүхэн хооронд өөрчлөлт гарахгүй шүү дээ. Ер нь бол хамтраад энэ асуудлыг буруу зөвийг нь олоход бид нар хамтарч ажиллахад бэлэн байна Н.Батцэрэг дарга аа. Одоо асуудлаа шийдчихье. Тэгээд энэ ажилдаа оръё. Тал талаасаа чармайлт тавъя.

**З.Энхболд: -** Н.Батцэрэг гишүүн.

**Н.Батцэрэг: -** Дарга аа, жишээ нь Хөвсгөлд болсон явдал бол яах аргагүй хууль зөрчсөн явдал болсон байна лээ. Бичиг баримтын бүрдэл дутуу гэж эхлээд одоо нам, эвслийг бүртгэж авахаас татгалзсан байна. Дараа нь бичиг баримтаа бүрдүүлээд өгөхөөр дахиад хойшлуулаад хугацаа хэтрүүлсэн гээд дахиад хассан байна. Тэгэхээр нь шүүхэд өгсөн байна. Тэгэхээр шүүх бол одоо тэр нэхэмжлэл гаргасан талд шийдвэрээ гаргасан байна л даа. Тэгэхээр шүүхийн шийдвэр гарчихсан байхад одоо тэрийг хэрэгжүүлэх тухай асуудал л байгаа. Тэгэхэд тухайн сонгуулийнхаа хороонд бүртгүүлж чадсан тэр нам, эвслийн нэр дэвшигчдэд батламж өгөхөөс татгалзаж байгаа юм байна. Ийм л юм болж байгаа юм байна. Тэрийгээ ярихдаа яг үнэндээ шуудхан хэлчихье. Аймгийн Засаг дарга Л.Цэрэнжавын өгсөн чиглэлийн дагуу ингэж байгаа гэж тэр тухайн шатанд ажиллаж байгаа сонгуулийн ажилтнууд нь хэлж байна, жишээлэх юм бол.

Тэгэхээр би ийм горимын санал хэлмээр байна Их Хурлын дарга аа. Үдээс хойш саяны таны хэлсэн асуудлуудын дараа энэ Их Хурлын тухай хууль, дэгийн тухай хуульд оруулах өөрчлөлтөө хэлэлцвэл ямар вэ. Тэрнээс өмнө бол бас Н.Энхболд дарга бид хоёр хоёр талаасаа чармайгаад, хэрвээ бид нар, ялангуяа та бүхэн ингээд бүх шатанд Засаг даргаа тавьчихсан одоо ажиллаж байгаа үед танай намын дарга, намын удирдлага ерөнхийд нь улс төрийн чиглэл өгөөд, орон нутагт хуулийн шаардлага хангаж ажиллана шүү гэдэг рүү анхаарах юм бол энэ асуудлыг шийдчихэж болох байх гэж бодож байна.

**З.Энхболд: -** Тэгээд юу гэсэн үг вэ?

**Н.Батцэрэг: -** Тэгээд үдээс хойш одоо энэ дэгийн тухай хуультай холбоотой асуудлаа үдээс хойш тэр таны хэлж байгаа хоёр асуудлын дараа хэлэлцэж өгөөчээ гэж горимын санал тавьж байна. Тэрнээс өмнө бид нар хоёр талаасаа энэ асуудлыг зохицуулж шийдэх гэж оролдъё.

**З.Энхболд: -** Горимын санал юм уу, завсарлага юм уу?

**Н.Батцэрэг: -** Горимын санал. Одоодоо бол горимын санал байна.

**З.Энхболд: -** Тэгвэл горимын саналаар санал хураалгана шүү дээ, одоо. Санал хураана шүү дээ. Би ингэе. Одоо нэг хэдэн редакци уншъя. Тэгээд тэрний дараа хэлээдэх.

Өчигдөр батлагдсан хэд хэдэн хуулийн редакцийг тараасан байгаа гишүүдэд. Нэгдүгээрт, Нийтээр тэмдэглэх баярын болон тэмдэглэлт өдрүүдийн тухай хуульд нэмэлт, өөрчлөлт оруулах тухай хуулийн эцсийн найруулгыг саналтай гишүүд байна уу? Энэ чинь нөгөө баахан засвар орсон шүү дээ. Уншиж үзсэн биз дээ. Мэндэлсний гэдэг үг орно орохгүй гээд л. За сонссоноор тооцлоо шүү. Тэрийгээ дагаад Хөдөлмөрийн тухай хуульд өөрчлөлт орсон. Тэр дээр саналтай гишүүд байна уу? Сонссонд тооцлоо. Тэрийг дагаад бас Чингис хаан одон бий болгох тухай тогтоолд нэмэлт, өөрчлөлт оруулах тухай Улсын Их Хурлын тогтоол батлагдсан байгаа. Тэр тогтоолын эцсийн найруулга дээр саналтай гишүүд байна уу? Буюу гэдэг үгээр нийлсэн байгаа шүү дээ. За сонссоноор тооцлоо. Төсвийг дагаж өргөн баригдсан Монгол Улсын нэгдсэн төсвийн 2012 оны төсвийн хүрээний мэдэгдэл, 2014-2015 оны төсвийн төсөөллийн тухай хуульд өөрчлөлт оруулах тухай хуулийн эцсийн найруулга дээр саналтай гишүүд байна уу? Байхгүй байна. Сонссонд тооцлоо. Төрөөс Мөнгөний бодлогын талаар 2013 онд баримтлах үндсэн чиглэл батлах тухай Улсын Их Хурлын тогтоолын эцсийн найруулга дээр саналтай гишүүд байна уу? Өчигдөр батлагдсан шүү дээ. Сонссоноор тооцлоо. Мөн өчигдөр батлагдсан Монгол Улсын 2013 оны төсвийн тухай хуульд төсвийн тухай хуулийн зарим заалтыг хамааруулахгүй байх тухай хуулийн эцсийн найруулга дээр саналтай гишүүд байна уу? Сонссоноор тооцлоо.

За одоо үдээс хойш юу хүлээгдэж байгаа вэ гэхээр нөгөө зузаан төсвийн эцсийн найруулгыг тараана. 2013 оны төсвийн тухай, Нийгмийн даатгалын сангийн тухай, Хүний хөгжил сангийн тухай улсын төсвөө тарааж өгсний дараа редакцийг нь асууна.

За Н.Батцэрэг гишүүн. Б.Гарамгайбаатар очоод гар барих юм уу? Өмнөдэлгэрийн асуудлаар. За яасан больсон уу?

**Н.Батцэрэг: -** Н.Энхболд гишүүнд талархаж байна. Үдээс хойш манай эвслийн бүлгийн төлөөлөгчид, Ардын Намаас нэр дэвшин сонгогдсон Их Хурлын гишүүдийн бас төлөөлөл оролцоод хоёр талаасаа тийм хамтарсан мэдэгдэл хийгээд орон нутгийн сонгуулийг хуульд нийцүүлээд, хуулийн шаардлага хангасан хэлбэрээр зохион байгуулах нь зүйтэй гэсэн чиглэлээр хамтарсан мэдэгдэл хийе гэж байна. Өөр нэг зүйл бол Хөвсгөл. Мөн Хөвсгөл шиг одоо ингээд хууль зөрчсөн байдал нь ил тод болчихоод байгаа хэсгүүд дээр бас тухайлсан чиглэл өгч энэ алдаагаа хурдан зас гэсэн чиглэлээр бас Ардын Намын удирдлагууд орон нутгийнхаа дарга нар руу хэлэх чиглэл гарч байна. Тийм учраас одоо энэ хэлэлцэх асуудлаараа бүлэг оролцоход бэлэн байна.

**З.Энхболд: -** Хууль санаачлагчийн илтгэлийг Монгол Улсын Ерөнхийлөгчийн Тамгын газрын дарга П.Цагаан танилцуулна. П.Цагаан даргыг индэрт урьж байна.

**П.Цагаан: -** Улсын Их Хурлын дарга эрхэм гишүүд ээ,

Монгол Улсын Их Хурлын 2012 оны ээлжит сонгуулийн үр дүнд үүссэн нөхцөл байдлыг харгалзан Монгол Улсын Ерөнхийлөгч Төрийн тэргүүнийхээ хувьд Монгол Улсын Их Хурлын тухай болон Монгол Улсын Их Хурлын чуулганы хуралдааны дэгийн тухай хуулиудад нэмэлт, өөрчлөлт оруулах тухай хуулийн төслүүдийг санаачлан боловсруулж Улсын Их Хуралд өргөн барьсан билээ.

Монгол Улсын Их Хурлын тухай хуульд нэмэлт, өөрчлөлт оруулах тухай хуулийн төсөл нь 5 зүйлтэй. Мөн Улсын Их Хурлын чуулганы хуралдааны дэгийн тухай хуулийн нэмэлт, өөрчлөлт оруулах тухай хууль мөн 5 зүйлтэй бөгөөд хуулийн төслүүдэд зарчмын шинжтэй дараах асуудлуудыг тусгасан болно. Үүнд,

Улсын Их Хуралд 8 ба түүнээс дээш суудал авсан нам, эвсэл, бүлэг байгуулсан тухай шийдвэр бүлгийн гишүүдийн нэрсийг Улсын Их Хурлын даргад 24 цагийн дотор өргөн мэдүүлэх заалтыг өөрчилж тодорхой хугацааны хязгаарлалгүй болгох. Мөн Улсын Их Хурлын сонгуулийн дүнгээр бүрэлдсэн нам, эвслийн бүлэг эрх үүргээ хэрэгжүүлэх зохицуулалтыг боловсронгуй болгох, өөрчлөх. Улсын Их Хурлын даргыг сонгож дуустал чуулганы хуралдааныг тухайн чуулганд оролцсон гишүүдийн насаар хамгийн ахмад нь зохион байгуулж хуралдуулдаг байх. Байнгын хорооны гишүүдийн тооны хязгаар болон бусад хязгаарлалт. Мөн Улсын Их Хурлын даргын ажлын албаны эрх зүйн зохицуулалтыг тодорхой болгох. Нам, эвслийн бүлэг тодорхой асуудлаар завсарлага авах хугацааг тодорхой болгож 5 хоног, 3 хоногоор сунгаж болох. Мөн зарчмын зөрүүтэй санал дэмжигдсэнээр тухайн төсөл болон хамтад нь өргөн мэдүүлсэн бусад хуулийн төсөлд нэмэлт, өөрчлөлт оруулах шаардлагатай бол тэдгээрийг багцлан нэг санал хураалтаар явуулдаг байх. Засгийн газрын үйл ажиллагааны хөтөлбөрийн хэрэгжилтийг Төрийн байгуулалтын байнгын хороо, эдийн засаг, нийгмийг хөгжүүлэх үндсэн чиглэлийг хэрэгжилтийг Эдийн засгийн байнгын хороогоор тус тус хэлэлцдэг байх зохицуулалтыг тодорхой болгох. Мөн тухайн чуулганы нэгдсэн хуралдааны эхлэх цагийг намар, хаврын чуулган эхлэхээс өмнө тухай бүр тогтоож ирцийг хуралдаан бүрийн эхэнд бүрдүүлж байх зэрэг заалтуудыг тусгасан болон.

Улсын Их Хурлын эрхэм гишүүд ээ,

Эдгээр хуулийн төслийг хэлэлцэн шийдвэрлэж өгнө үү.

Анхаарал тавьсанд баярлалаа.

**З.Энхболд: -** Төрийн байгуулалтын байнгын хорооны санал, дүгнэлтийг Улсын Их Хурлын гишүүн Р.Гончигдорж танилцуулна. Индэрт уръя.

**Р.Гончигдорж: -** Улсын Их Хурлын дарга, эрхэм гишүүд ээ,

Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийг Монгол Улсын Ерөнхийлөгчөөс санаачлан боловсруулж Улсын Их Хуралд 2012 оны 10 дугаар сарын 25-ны өдөр өргөн мэдүүлсэн билээ.

Төрийн байгуулалтын байнгын хорооны 2012 оны 11 сарын 06-ны өдрийн хуралдаанаараа дээрх хуулийн төслүүдийг хэлэлцээд дараах санал, дүгнэлтийг чуулганы нэгдсэн хуралдаанд танилцуулж байна.

Монгол Улсын Төрийн тэргүүн Монголын ард түмний эв нэгдлийг илэрхийлэгч мөнийн хувьд Монгол Улсын Ерөнхийлөгч Улсын Их Хурлын 2012 оны ээлжит сонгуулийн дүн, үүссэн нөхцөл байдлыг нухацтай авч үзсэний үндсэн дээр Улсын Их Хурлын хууль тогтоох үйл ажиллагааг боловсронгуй болгох, зохион байгуулалтыг сайжруулах, нам эвслийн бүлгийн үйл ажиллагааг уялдуулан зохион байгуулах, ойлгомжгүй тодорхойгүй байгаа зүйл заалтуудыг нэг мөр болгон хуульчлах зорилгоор эдгээр хуулийн төслийг боловсруулжээ.

Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы дэгийн тухай хуульд нэмэлт, өөрчлөлт оруулах тухай хуулийн төслүүдэд зарчмын шинжтэй асуудлыг тусгасан байгаа бөгөөд тухайлбал Улсын Их Хуралд 8 ба түүнээс дээш суудал авсан нам, эвсэл бүлэг байгуулсан шийдвэр, бүлгийн гишүүдийн нэрсийг Улсын Их Хурлын даргад 24 цагийн дотор өргөн мэдүүлэх заалтыг өөрчилж тодорхой хугацааны хязгааргүй болгож Улсын Их Хурлын сонгуулийн дүнгээр бүрэлдсэн нам, эвслийн бүлэг, эрх үүргээ хэрэгжүүлэх зохицуулалтыг өөрчлөх, Улсын Их Хурлын даргыг сонгож дуустал чуулганы хуралдааныг тухайн чуулганд оролцсон гишүүдийн насаар хамгийн ахмад зохион байгуулж хуралдуулдаг байх. Улсын Их Хурлын гишүүн Засгийн газрын гишүүнээр томилогдсон бол нэг Байнгын хороонд харъяалагдаж, ингэхдээ өөрийнх нь эрхэлсэн ажлын хүрээнд хяналт тавих чиг үүрэг бүхий Байнгын хорооны гишүүн байхыг хориглох, нам эвслийн бүлэг завсарлага авах асуудлыг тодорхой хугацаатай болгох, Засгийн газрын үйл ажиллагааны хөтөлбөрийн хэрэгжилтийг Төрийн байгуулалтын байнгын хороо, эдийн засаг, нийгмийг хөгжүүлэх үндсэн чиглэлийн хэрэгжилтийг Эдийн засгийн байнгын хороо тус тус хэлэлцдэг байх зэрэг зохицуулалтыг оруулсан заалтыг хуулийн төсөлд тусгасан байна.

Байнгын хорооны хуралдаан дээр Улсын Их Хурлын гишүүн О.Баасанхүү нам, эвслийн бүлгээс авдаг завсарлагыг тодорхой хугацаатай болгосныг Шударга ёс эвслийн бүлгийн гишүүд дэмжихгүй, Улсын Их Хурлын гишүүн Д.Оюунхорол улс төр дэх өнөөгийн нөхцөл байдлыг найрсаг зөвшлийн аргаар шийдвэрлэхийг Ерөнхийлөгчийн санаачилсан хуулийн төсөл чухал үүрэг гүйцэтгэх тул талархаж байна гэсэн саналыг хэлсэн болно.

Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийн хэлэлцэхийг Байнгын хорооны хуралдаанд оролцсон гишүүд санал нэгтэй дэмжлээ.

Улсын Их Хурлын эрхэм гишүүд ээ,

Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы хуралдааны дэгийн хуульд нэмэлт, өөрчлөлт оруулах тухай хуулийн төслийн хэлэлцэх асуудлын талаар гаргасан Төрийн байгуулалтын байнгын хорооны санал, дүгнэлтийг хэлэлцэн шийдвэрлэхийг та бүхнээс хүсье.

Анхаарал тавьсанд баярлалаа.

**З.Энхболд: -** Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулттай гишүүд нэрээ өгнө үү. Кнопоо дар л даа. За Д.Эрдэнэбатад үг өгөөдөхье. Д.Эрдэнэбат.

**Д.Эрдэнэбат: -** За баярлалаа. Хурлын дарга, нэг санал гаргамаар байна л даа. Сая Шударга ёс эвсэл, Ардын Намын гишүүд хамтраад нэг мэдэгдэл хийе гээд гар барьчих шиг боллоо л доо. Тэгэхээр би зүгээр ингэж бодож байна л даа. Энэ ямар агуулгатай, ямар мэдэгдэл хийх юм. Тэгээд энэ хоёр мэдэгдэл хийхдээ чухам ямархуу байр байдлаар асуудлаа илэрхийлэх юм. Үгүй инээх юм байхгүй энд. Энэ чинь өөрөө улс төрийн асуудал байхгүй юу. Тийм. Энд Ардчилсан Намын байр суурийг хааш нь тодорхойлох юм, яах юм гээд асуудал байна.

Тэгэхээр горимын санал байна. Яах вэ мэдэгдлийн агуулгаар нь эд нар юмаа ярилцаад, шаардлагатай гэвэл энийг бас нэг тодруулах үүднээс үдээс хойш хэдүүлээ энэ асуудлыг хэлэлцье гэсэн.

**З.Энхболд: -** Тэгээд завсарлагын санал гэсэн үг үү?

**Д.Эрдэнэбат: -** Хойшлуулж байгаа. 3 цагт үдээс хойшхи хуралдаанаар хэлэлцье.

**З.Энхболд: -** Харин тэгээд завсарлагын санал гэдгээ тод хэл л дээ. Тэгэхгүй болохоор би хойшлуулж болохгүй шүү дээ.

**Д.Эрдэнэбат: -** Хойшлуулах гэсэн заалт байхгүй юм уу?

**З.Энхболд: -** 15.00 хүртэл...

**Д.Эрдэнэбат: -** Завсарлага авъя.

**З.Энхболд: -** Ардчилсан Намын бүлэг 15.00 цаг хүртэл завсарлага авсан учраас үдээс өмнөх хуралдаан завсарлалаа. Үдээс хойш орж ирээд яръя. Төрийн байгуулалт одоо “А” заал руу шууд эндээс орчих.

***Хуралдаан 12 цаг 35 минутад завсарлаж, 16 цаг 05 минутаас үргэлжлэв.***

**З.Энхболд: -** Үдээс хойшхи хуралдааны ирц өглөөнийхөөрөө явна. Хэлэлцэх асуудал, Монгол Улсын Их Хурлын тухай хуульд нэмэлт өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүдийн хэлэлцүүлгээр үргэлжилж хийгдэнэ. Энэ хуулийн хэлэлцүүлгээс Ардчилсан Намын бүлэг 15.00 цаг хүртэл завсарлага авсан байгаа. Д.Эрдэнэбат гишүүн завсарлагынхаа талаар мэдээлэл хийхийг хүсэж байна.

Үдээс хойшхи хуралдаан нээгдсэнийг мэдэгдье.

**Д.Эрдэнэбат: -** За баярлалаа. Өнөөдөр үдээс өмнөх чуулган дээр намуудаас гарсан энэ орон нутгийн сонгуультай холбоотой асуудлаар санал солилцох, мэдэгдэл гаргах асуудал гаргаснаас уламжлаад Ардчилсан Нам хуралдааныг үдээс хойш болгуулах, завсарлага авахыг хүссэн. Энэ хооронд Улсын Их Хуралд суудалтай Ардчилсан Намын бүлэг, Монгол Ардын Хувьсгалт Нам, Монгол Үндэсний Ардчилсан Намын “Шударга ёс” эвсэл, Монгол Ардын Намын гишүүдийн төлөөлөлтэй хамтарч уулзаад анх удаагаа бид нар бас энэ орон нутгийнхаа сонгуулийг улс төржилт багатай, бие биенээ ойлголцсон байдалтай, орон нутгийг хэт их талцуулахгүй байх, ялангуяа орон нутгийнхаа сонгуулийн хуулийг хуулийн дагуу баримталж ажиллах, бас сонгуулийн хэсэг, тойргийн хороодууд дээр энэ дээр анхааралтай байх, шүүхийн шийдвэрийг хүндэтгэж үзэх гэсэн энэ хэдэн асуудлаар бид нар энэ хамтарсан мэдэгдлийг анх удаагаа гурвуулаа сууж гаргалаа.

Үнэхээр энэ улс оронд улс төрийн тогтвортой байдал, ард түмнийхээ бас эв нэгдлийг хангах асуудал дээр парламентэд суудалтай улс төрийн намуудын санаачлага чухал байсан гэдгийг бид нар хамтран тэмдэглэсэн ийм мэдэгдлийг бүгдээрээ гаргасан. Тийм учраас асуудлыг бүгдээрээ ойлголцож бас орон нутгийнхаа сонгууль дээр санал нэгдэж ийм хамтарсан мэдэгдэл гаргасан учраас бид нар өнөөдрийнхөө үдээс хойшхи чуулганыг үргэлжлүүлэн хуралдах нь зүйтэй гэж үзэж байна. Тэгээд завсарлагын хугацаа дууссанаа мэдэгдээд, энэ Их Хурлын дэгийнхээ тухай хуулийг хэлэлцээд, хэлэлцэх эсэх асуудлаа шийдээд явах нь зүйтэй гэж ингэж үзэж байна. Баярлалаа.

**Зургаа. Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүд**

**(**Монгол Улсын Ерөнхийлөгчөөс өргөн мэдүүлсэн**)**

**(**хэлэлцэх эсэх**) (үргэлжлэл)**

**З.Энхболд: -** Чуулганы хуралдаанаас засварлага авч дууссан учраас хууль санаачлагчийн илтгэлийг Монгол Улсын Ерөнхийлөгчийн Тамгын газрын дарга П.Цагаан танилцуулна. Өө хийчихсэн билүү. Асуулт дээр зогссон шүү дээ. Асуулттай гишүүд байна уу? Б.Бат-Эрдэнэ, Д.Ганбат гишүүдээр асуулт тасаллаа. Б.Бат-Эрдэнэ гишүүн.

**Б.Бат-Эрдэнэ: -** За баярлалаа. Энэ дэгийн хуульд өөрчлөлт оруулах энэ асуудлыг бол дэмжиж байгаа. Ер нь бол энэ парламентын засаглал хэвийн үйл ажиллагаагаа явуулах ёстой. Энэ сонгуулийн дараа үүссэн нөхцөл байдлаас болоод 25 суудал авсан улс төрийн хүчний бүлэг байгуулах эрх нь одоо хязгаарлагдаж өнөөдрийг хүртэл явж байгаа. Үүнтэй холбоотой олон хуульд өөрчлөлт оруулсан. Үүнийг хэлэх ёстой байх гэж бодож байгаа.

Энэ дэгийн хуульд хэд хэдэн бас нэмэлт асуудлуудыг уг нь авч үзэх шаардлагатай. Тухайлах юм бол одоо энэ Улсын Их Хурлын чуулганы үйл ажиллагаа бол ирц байхгүйгээр. Одоо ялангуяа өглөөний ирцээр хуралдааныг явуулж байгаатай холбоотойгоор ирц дутуу, тэгээд гишүүд мөн өөр гишүүдийн кнопыг дардаг энэ архаг дутагдал бол цаашдаа улам ужиграх байдалтай байгаа шүү. Тэгээд чуулганыг орой үдээс хойш цаг сунгаж хуралдаж байгаа. Иргэд олон түмний тухайд бол энэ одоо их зөв зүйтэй мэт харагдаж байгаа боловч яг одоо үнэн хэрэг дээрээ хэвлэл мэдээлэл байхгүй. Энэ хэвлэл мэдээллийн байгууллагын улсууд бол одоо ингээд 16.00 цагаас, 17.00 цагаас оройныхоо мэдээг бэлтгэх, маргаашийнхаа сонингийн мэдээг бэлтгэх гээд ингээд явчихдаг. Хэвлэл мэдээлэл байхгүй байхад одоо төрийн бодлогын том том асуудлуудыг ирц дутуу, цөөхөн хэдэн гишүүдтэй явуулж байгаа бол энэ одоо их зохимжгүй, хууль бус ийм зүйл байгаа. Энийг одоо анхаарах хэрэгтэй байх гэж ингэж бодож байна.

Түүнээс гадна Улсын Их Хурлын намуудын төлөөлөл орсон, бие даагчид, эвслээс одоо 26 гишүүн санал нэгдээд, дэмжээд, үүнээс одоо 18 гишүүн гарын үсэг зурсан түр хороо байгуулах. Өнөөдөр одоо улс оронд үүсээд байгаад уул уурхай, эрдэс баялгийн салбар дахь энэ бодлогын гажуудал, энэ баялгийн тэгш шударга хуваарилалттай холбоотой, энэ уул уурхайн салбарын хариуцлага, ил тод байдалтай холбоотойгоор одоо бид тогтоолын төсөл, санал оруулсан. Энэ асуудлыг одоо яаралтай шийдэж өгөх шаардлага байна. Гишүүдээс зүгээс ийм асуудлыг тавьж байгаа. За өөр юм алга. Баярлалаа.

**З.Энхболд: -** Б.Бат-Эрдэнэ гишүүнийх асуулт биш санал байна. Тийм үү. За санал байлаа. Д.Ганбат гишүүн асууя.

**Д.Ганбат: -** За баярлалаа. Би энэ Ерөнхийлөгчөөс өргөн барьж байгаа энэ хуулийг их хэрэгтэй ийм хууль болжээ гэж үзэж байгаа. Ерөнхийлөгч одоо бас ийм хууль гаргажээ. Гэхдээ энэ дээр бид нар 24 цаг гэдгийг бас нэг талдаа хараад байхад түүнийг төрийн шат шатны бүлэг, Байнгын хороог байгуулахыг нэлээн хурдан түргэн байгуулахын тулд нэг бодлын үүднээс байгаа юм шиг. Тийм ээ. 24 цагийн дотор бүлгээ байгуулах. Нөгөө талаар ингээд харж байхад бас нөгөө ард түмний итгэлийг хүлээгээд сонгогдсон бүхэл бүтэн нам маань бүлэггүй болох байдалтай ийм байгаа юм. Гэхдээ мэдээж одоо бол олонхи бол засаглалаа хийгээд, бодлогоо тодорхойлоод, хажуу талаас цөөнх нь хэлээд яриад. Ер нь бол одоо бид бүхэн ярьдаг хүний хэдий сайн ч хэлэхээс наашгүй, цаас хэдий сайн ч чичихээс наашгүй. Тэгэхээр одоо энэ парламентэд байдаг, байх ёстой тэр бүлэг нь байгаад, үйл ажиллагаа явуулаад явж байвал улс оронд маань хэрэгтэй юм.

Гэхдээ нөгөө талдаа бас өнөөдөр бол Ардын Нам маань ийм байдалд орчихсон байгаа. Гэхдээ өнөөдөр Ардын Нам маань энэ хуулийг яагаад өргөн барьсангүй вэ. Тэгсэн бол одоо тэр 24 цагийг тухайн үедээ олонхи байж байхдаа ч баталж байсан. Өнөөдөр одоо шаардлагагүй болоод энийг ингээд байхгүй болгож байгаад бас аль аль талаасаа зөв харагдах юм биш үү. Энийг бас Ардын Намынхнаас асуумаар байна.

Нөгөө талаар энэ дэгийн хуулийн заалтад бүлэг одоо завсарлага хугацаатай авдаг болох юм байна. Энэ бол нэлээн сайн зөв зүйтэй зүйл. Төрд тасралтгүй ажиллана гэдэг утгаараа. Гэхдээ миний сонин хэвлэлээс авч байгаа мэдээллээр бол бас “Шударга ёс” эвсэл маань бас энэ тал дээр ямаршуухан байр суурьтай байгаа юм бэ? Төр бол одоо тасралтгүй үйл ажиллагаа явуулаад энэ 4 жилдээ их ажлыг амжуулах ёстой. Мэдээж хэрэг энэ танхим дотроо бол бид бүхэн хоорондоо мэтгэлцээд, ярилцаад, үг хэлээ олоод явах ёстой гэж ойлгож байна. Тэрнээс биш хугацаагүй завсарлага аваад яваад байх юм бол цаашаа энэ төр тасралтгүй гэдэг үйл ажиллагаа маань хэцүү байдалд орох юм байна. Энэ талаар бас “Шударга эвсэл” юу бодож байна вэ? Энэ талаар асуух юм байгаа юм.

За ингээд эцэст нь бас Их Хурлын даргаасаа энэ өргөн барьж байгаа хуулийн талаар та ямар бодолтой байна вэ гэсэн ийм л гурван асуулт асууя даа.

**З.Энхболд: -** Хууль санаачлагчийн илтгэл болон Байнгын хорооноос асуух ёстой. Ардын Намын гишүүд, Их Хурлын дарга, “Шударга ёс” эвслийнхэн хариулах боломжгүй. Тэрийг хууль санаачлагч, эсвэл Байнгын хороон дарга хоёр хариулахыг хүсвэл хариулж болно, саяны асуултуудад. П.Цагаан дарга хариулах уу? А.Бакей дарга. А.Бакей гишүүнийг нээе.

**А.Бакей: -** Д.Ганбат гишүүний асуултад хариулъя. За яах вэ ер нь бол одоо хууль санаачлах эрх бүхий субъект бол одоо 3 байгаа шүү дээ. Монгол Улсын Их Хурал, Монгол Улсын Ерөнхийлөгч, тэгээд одоо Засгийн газар.

Тэгэхээр энэ удаад бол энэ хуулийн төслийг Монгол Улсын Ерөнхийлөгч өөрийнхөө бүрэн эрхийнхээ дагуу санаачилж өргөн барьсан байна. Чухам Монгол Ардын Намаас сонгогдсон Улсын Их Хурлын гишүүд энэ хуулийн төслийг одоо санаачилж өөрсдөө яагаад өргөн бариагүй вэ гэдгийг би бол тэдний өмнөөс хариулж чадахгүй. Ямар ч гэсэн одоо Ерөнхийлөгчийн санаачилж өргөн барьсан хуулийн төслийг Улсын Их Хурал хэлэлцэж, хэлэлцэх явцдаа тодорхой санал, зарчмын зөрүүтэй санал гарвал хэлэлцэх явцдаа тэгээд одоо шийдээд явах ёстой гэдгийг хэлье.

Энэ хуулийн төсөлд мэдээж тэр завсарлага авахтай холбоотой асуудал тусгагдсан байгаа. Энийг мөн адилхан одоо хэрвээ эндээс өөр зарчмын зөрүүтэй саналтай гишүүд байвал тэр дотор гишүүд гэдэг дотор магадгүй “Шударга ёс” эвслийн гишүүд санал нийлүүлэхгүй байвал зарчмын зөрүүтэй санал хураалгах асуудал бол анхны хэлэлцүүлгийн явцдаа гарч болно. Гишүүдийн олонхиороо шийдэх ёстой асуудал байна.

**З.Энхболд: -** Асуултад хариулж дууслаа. Байнгын хорооны санал, дүгнэлттэй холбогдуулан үг хэлэх гишүүн байвал нэрээ өгнө үү. Үг хэлэх гишүүн алга байна.

Одоо хуулийн төслүүдийг хэлэлцэх эсэх асуудлаар санал хураая. Байнгын хорооны саналаар Монгол Улсын Их Хурлын тухай хуульд нэмэлт, өөрчлөлт оруулах тухай, Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүдийг хэлэлцэх нь зүйтэй гэсэн саналын томъёоллоор санал хураая. Санал хураалт.

Оролцсон 53, зөвшөөрсөн 44, 83.0 хувийн саналаар батлагдаж байна.

Хуулийн төслүүдийг хэлэлцэх нь зүйтэй гэж үзсэн учраас анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүллээ.

***Долоо. “Сонгуулийн нэмэлт зардлын тухай”***

***Улсын Их Хурлын тогтоолын төсөл***

***(эцсийн хэлэлцүүлэг)***

Дараагийн асуудал. Тийм. Би хоёуланг нь нэг зэрэг уншсан. “Сонгуулийн нэмэлт зардлын тухай” түрүүн Байнгын хороог хуралд гээд гаргасан асуудлын эцсийн хэлэлцүүлгийг хийе. Төрийн байгуулалтын байнгын хорооны танилцуулгыг Улсын Их Хурлын гишүүн Б.Наранхүү танилцуулна. Б.Наранхүү гишүүнийг индэрт урьж байна.

**Б.Наранхүү: -** Улсын Их Хурлын дарга, эрхэм гишүүд ээ,

Монгол Улсын Засгийн газрын сонгуулийн нэмэлт зардлын тухай Улсын Их Хурлын тогтоолын төслийг 2012 оны 01 дүгээр сарын 01-ний өдөр Улсын Их Хуралд өргөн мэдүүлсэн бөгөөд уг тогтоолын төслийн анхны хэлэлцүүлгийг Улсын Их Хурлын чуулганы нэгдсэн хуралдаанаар 2012 оны 11 дүгээр сарын 09-ны өдөр хэлэлцээд эцсийн хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлсэн билээ.

Тус Байнгын хороо 2012 оны 11 дүгээр сарын 09-ны өдрийн хуралдаанаараа дээрх тогтоолын төслийн эцсийн хэлэлцүүлгийг хийж чуулганы нэгдсэн хуралдааны анхны хэлэлцүүлгээр санал хурааж шийдвэрлэсэн зарчмын зөрүүтэй саналыг тогтоолын төсөлд бүрэн тусгаж, найруулгын шинжтэй зарим засварыг хийсэн болно.

Сонгуулийн нэмэлт зардлын тухай Улсын Их Хурлын тогтоолын төслийн эцсийн хэлэлцүүлэг хийхийг, түүнчлэн тогтоолын төслийн дагаж мөрдөх хугацааг баталсан өдрөөс нь байхаар Төрийн байгуулалтын байнгын хорооны хуралдаанд оролцсон гишүүд санал нэгтэй дэмжсэн болно.

Нэгдсэн хуралдааны анхны хэлэлцүүлгээр олонхийн дэмжлэг авсан саналыг төсөлд нэмж тусгасан эцсийн хувилбарын төслийг та бүхэнд тараасан болно.

Улсын Их Хурлын дарга, эрхэм гишүүд ээ,

Сонгуулийн зарим зардлыг санхүүжүүлэх тухай Улсын Их Хурлын тогтоолын төслийг эцсийн хэлэлцүүлэгт бэлтгэсэн талаарх Төрийн байгуулалтын байнгын хорооны танилцуулгыг хэлэлцэн шийдвэрлэж дээрх тогтоолын төслийг баталж өгөхийг та бүхнээс хүсье.

Анхаарал тавьсанд баярлалаа.

**З.Энхболд: -** Б.Наранхүү гишүүнд баярлалаа. Байнгын хорооны танилцуулгатай холбогдуулан асуулттай гишүүд нэрээ өгнө үү. Б.Бат-Эрдэнэ гишүүнээр асуулт тасаллаа. Б.Бат-Эрдэнэ гишүүн асууя.

**Б.Бат-Эрдэнэ: -** Баярлалаа. Та бүхэн маань энэ сонгуулийн зардалтай холбоотой төсөв зардлыг нэмэгдүүлээд байгаа юм байна. Ер нь үүнтэй холбоотой юмыг эцэслэж одоо яг анхнаас нь төсөв, зардлыг нь зөв тооцож ирэх, өмнө нь бас Төсвийн хуулийг хэлэлцэж байхад бас ирэх онд явагдах сонгуулийн зардалтай холбоотой нэмэлт зардлын тухай асуудал яригдаж байсан. Тэгэхээр энийг одоо нэр мөр болгоод шийдэх талаар ер нь цаашдаа анхаарах шаардлага байгаа. Тэрийг ер нь одоо авч үзсэн, ярьсан зүйл байна уу? Нэгдүгээрт.

Хоёрдугаарт, бид ингээд их тулгуу сонгуулийн хуулиудад өөрчлөлт оруулах юм. Өмнө нь 2008-2012 оны Их Хурлын чуулганаар энэ сонгуулийн хууль өөрчлөхтэй холбоотой асуудлаар энэ цаг хугацаан дээр их авч үзэж ярьж байсан. Одоо бидний тулгаад ер нь нэг сарын өмнө шахуу баталсан, хэдхэн хоногийн өмнө баталсан энэ орон нутгийн сонгуулийн хуулийн талаар хөдөө орон нутагт ойлголт их муу байна. Энэ орон нутгийн сонгуульд оролцох гэж байгаа нам, хүчнүүд, эвслүүд, нэр дэвшигчид энэ талаар ойлголт их бага байна.

Нөгөө талаар иргэд, сонгогчдын хувьд ойлголт ер нь тун хөндий байх юм. Тийм учраас энэ улс төрийн сонгуультай холбоотой, энэ улс орны нийгмийн тогтвортой, улс төрийн тогтвортой байдлыг хангах гол энэ том улс орон даяарх үйл ажиллагааг зохицуулж байгаа энэ хууль, эрх зүйн зохицуулалт бодлогоо одоо хугацаа хоног, төсөв зардал, энэ бүгдтэй нь уялдуулж цаашдаа анхаарч байхгүй бол болохгүй ийм байдал байна шүү. Энэ бол санал. Сүүлийнх нь.

**З.Энхболд: -** Асуулт биш санал байлаа. За А.Бакей гишүүн товчхон хариулчих.

**А.Бакей: -** Б.Бат-Эрдэнэ гишүүн чухал асуудал хөндлөө. Ер нь одоо ингээд төсөв боловсруулж байх явцдаа тэрийг маш их үндэслэлтэй төлөвлөх, тооцох ийм асуудал их чухал байгаа. Ер нь бол энэ сонгуулийг, орон нутгийн сонгуулийг зохион байгуулахтай холбоотой, одоо ялангуяа тэр зардлын төлөвлөлт дотор Улсын бүртгэлийн ерөнхий газар, Цагдаагийн ерөнхий газрын хуулиар хүлээсэн чиг үүргийг хэрэгжүүлэхтэй холбоотой зардал үнэхээр орхигдсон байсан. Тэгэхээр энийг бол цаашдаа анхаарах ёстой гэдэг таны саналтай санал нийлж байгаа. Тийм учраас одоо бас манай Байнгын хороо өөрийнхөө төсвийнхөө хүрээнд зарим байгууллагуудын, тэр дотроо яах вэ тодруулж хэлэх юм бол Сонгуулийн ерөнхий хороо ер нь сонгуулийн зардлыг яаж төлөвлөж, яаж гүйцэтгэлийг нь зарцуулж байна вэ гэдгийг бас ойрын хугацаанд бас нэг тодорхой ажлын хэсэг ч юм уу, эсвэл одоо тодорхой хүмүүс, мэргэжлийн хүмүүсээр зөвлөмж боловсруулахаар ингээд төлөвлөж байгаа. Энэ ажлыг бас цаашдаа анхаарах болно.

**З.Энхболд: -** Асуулт дууслаа. Одоо тогтоолын төслийг батлах санал хураалт явуулъя. Эцсийн хэлэлцүүлэг дээр санал байхгүй. Санал хураалт.

Сонгуулийн зарим зардал. За би алхаа түрүүлээд цохичихсон байна шүү.

Оролцсон 52, зөвшөөрсөн 40, 76.9 хувийн саналаар батлагдаж байна.

Сонгуулийн зарим зардал санхүүжүүлэх тухай Улсын Их Хурлын тогтоолын эцсийн найруулга дээр саналтай гишүүд байна уу? Ц.Нямдорж гишүүн.

**Ц.Нямдорж: -** Ерөнхийдөө болж байгаа юм шиг байна. Ер нь Төрийн байгуулалтын байнгын хороо, энэ Сангийн яам, холбогдох газрууд энэ ирэх оны Ерөнхийлөгчийн сонгуульд гарах зардлыг их хатуу гараар хянаж, зарцуулалтыг бодитой гаргах хэрэгтэй байна шүү дээ.

Өнгөрсөн 2009 оны сонгуульд 4.6 тэрбум төгрөгөөр хийсэн энэ сонгуулийг. Одоо 17.0 тэрбум төгрөг хүрчихээд байна шүү дээ. Машин чинь бэлэн, иргэний үнэмлэх чинь бэлэн, аппарат чинь бэлэн. Нэмж худалдаж авах юм байхгүй. Яваад яваад 3 хүн л нэр дэвшинэ. Суудал бүхий намуудаас. Тэгээд 3 хүний нэр дэвшсэн сонгуулийг зохион байгуулахад өмнөх сонгуулийн зардлыг бараг 4 дахин нэмэгдүүлж байгаа явдал чинь ер нь шударга явдал мөн үү. Энэ дээр онцгой анхаарч энэ Ерөнхийлөгчийн сонгуулийн 19.0 тэрбум төгрөгийн учрыг олох хэрэгтэй шүү дээ. Гурван хүний нэртэй нэг хуудас очоод л, санал өгөөд л, нөгөө автомат машинаар чинь ороод гараад ирэх л юм байгаа шүү дээ. Бусад зардлуудыг нь нэр дэвшигчид, намууд өөрсдөө хариуцдаг шүү дээ. Би бүр гайхаад байгаа юм. Юм бас нэг баримжаатай байдаг л даа.

Тэр 2009 оны Ерөнхийлөгчийн сонгууль болж байхад энэ 4.6 тэрбум төгрөг төсөвт суучихсан байсан юм. Тэр үед 6.0 тэрбум төгрөг нэмж өг гэж Сонгуулийн хорооны дарга Б.Баттулга орж ирэхэд би өөрөө хэлсэн юм. Чи 4.6 тэрбум төгрөгт багтаагаад энэ сонгуулийг явуулж чаддаггүй юм бол зүгээр ажлаа өгчихөөд явчих гэж хэлээд тэгээд тэр үед тэр мөнгө нэмж өгөөгүй. Сонгууль болоод дууссан. Би одоо энэ 17.0 тэрбум төгрөгийн учрыг нь ерөөсөө олохгүй байгаа юм. Юунд гаргах гээд байгаа юм. Юунд зарах гээд байгаа юм. Тэр үед чинь 1 доллар 1180 хавьд л байсан үе шүү дээ. 2009 онд. Одоо мөн тэр хавьд л байгаа.

Тэгэхээр Ч.Улаан сайд энэ Сонгуулийн ерөнхий хороотой энэ Ерөнхийлөгчийн сонгуулийн зардлын асуудлыг их бодитой авч үзэж хэмнэлт гарах юм бол улсын төсөв оруулах ийм шаардлага байж магадгүй шүү гэдгийг л гол нь хэлэх гэсэн юм. Энэ юмыг бол дэмжиж байна. Болчихсон юм шиг байна.

**З.Энхболд: -** Сангийн яам, Төрийн байгуулалтын байнгын хороо сонгогчдын нэрсийн жагсаалтын дэд хороо ондоо багтаагаад зардлыг нь хянаад ирэх жилийн 1.1-нээс зарцуулагдахаас нь өмнө анализ хийж үзэх хэрэгтэй. Хэд дахин нэмэгдэх боломж байхгүй. Авдаг юмаа аваад дууссан байгаа. Одоо бол тийм их зардал гарах үндэслэл бол харагдахгүй л байгаа.

За ингээд чуулган төлөвлөсөн асуудлаа хэлэлцчихлээ. Төсвийн эцсийн найруулга тараасан байгаа. Харж амсан уу? Гишүүд. Би одоо эцсийн найруулга дээр саналтай юу гээд асуугаад явлаа шүү дээ.

Монгол Улсын 2013 оны төсвийн тухай хуулийн эцсийн найруулга дээр саналтай гишүүд байна уу? За олон гишүүн байгаа юм чинь нэрээ өгчих. Кнопоо дараад нэрээ өгөөд бай. Үгүй яах вэ редакцийн санал байж болно. Тухайлсан аймгийн хөрөнгө оруулалт дээр юм байж болно. Юу ч байж болно. Гараа өргөх биш кнопоо дар. За би энийг хаахгүй байж байя. Нэр авахыг. Ж.Батсуурь гишүүн эхлээд саналаа хэлээдэх.

**Ж.Батсуурь: -** За баярлалаа. 24.2.1-ийн 15 дээр Спорт цогцолбор Дорноговь гэсэн байгаа. Энэ дээр сумынх нь нэрийг нэмж, Хатанбулаг гэсэн сум нэмэх гэсэн юм. Дорноговь таслал Хатанбулаг.

**З.Энхболд: -** Нөгөө Хатанбулаг уу?

**Ж.Батсуурь: -** Тийм.

**З.Энхболд: -** Хорин хэд гэнэ ээ?

**Ж.Батсуурь: -** 24.2.1-ийн 15.

**З.Энхболд: -** Алтан биш, Хатанбулаг сум гэсэн. Тийм ээ?

**Ж.Батсуурь: -** Хатанбулаг.

**З.Энхболд: -** Ч.Улаан сайд харж байна уу? Редакци.

**Ж.Батсуурь: -** Энэ Соёл, спорт, аялал жуулчлалын сайд гэсний 24 дүгээр бүлэгт 24.2.1-ийн 15. Эрүүл мэндийн сайдын дээхэн талд. Сум байхгүй аймгийн нэр тавьчихсан юм. Сумынх нь нэрийг. Таслал Хатанбулаг гэж тавих юм. 15-д.

**З.Энхболд: -** Спорт цогцолборын барилга Дорноговь гэсэн юм байна шүү дээ.

**Ж.Батсуурь: -** Тийм. 2.1-ийн 15-д.

**З.Энхболд: -** Ч.Улаан сайд яах юм, энийг?

**Ч.Улаан: -** Би хэлж мэдэхгүй байна. Энэ Эдийн засгийн хөгжлийн яам маань хөрөнгө оруулалтын энэ асуудлуудаа хийсэн шүү дээ. Тэгэхээр одоо хэрвээ нэр тавихад уг нь сумын нэр тавих л ёстой л доо. Тэгээд анхнаасаа юу гэж бодогдсон юм бол. Энэ Эдийн засгийн яамныхан маань уг нь хэлбэл зүгээр байгаа юм даа. Ер нь энэ жил хөрөнгө оруулалт дээр Сангийн яам бол огт үүрэггүй оролцсон шүү дээ.

**З.Энхболд: -** Тийм. Яг энэ сумын нэр яригдаж байсныг би санаж байна л даа. Тэгээд редакци дээр наадахаа ярь гээд.

**Ч.Улаан: -** Нэг аймаг дотроо юм байна. Учир нь олдох байлгүй дээ. Сумыг нь тавиад л явчихъя.

**З.Энхболд: -** Авах уу? Ийм редакци. За авъя гэж байна. За Хатанбулагийг авлаа. Дараагийн гишүүн Ц.Нямдорж.

**Ц.Нямдорж: -** Би зүгээр ерөнхий чанартай зүйл яръя. Энэ өчигдөр бид нарт тараасан төсөл дээр нэг арга хэмжээ хоёр дахиад орчихсон байсан юм. Сая шүүгээд үзсэн чинь яг миний үзсэн тэр хэсэг нь бол нэг болоод болчихсон байна. Тийм учраас Их Хурлын дарга гарын үсэг зурахаасаа өмнө энэ Эдийн засгийн хөгжлийн яамны нөхдүүд, Тамгын газрынхан энэ жагсаалтыг нэр бүрчлэн дахиж үзээд нэг юмыг хоёр дахиад биччихсэн юм байгаа бол тэрийгээ засаж залруулж байж гаргах нь зүйтэй байх шүү. Тэр компьютер дээр л асуудал үүссэн шиг байгаа юм.

Үгүй ээ үгүй. Тэр хамаагүй юм биш. Наана чинь жишээ нь тийм объект гээд, 50.0 сая төгрөг гээд, тэр дахиад 2, 3 удаа бичигдсэн байгаа байхгүй юу. Нэг багана дотор. Байсан юм. Өчигдрийнх. Тийм юм гарваа. Тэрийгээ сайн үзээрэй гэдгийг анхааруулж хэлэх л гэсэн юм.

**З.Энхболд: -** Нэг юмыг, ав адилхан юмыг, ав адилхан төсвийн ерөнхийлөн захирагч дээр нэг юм олон байх юм бол нэг болгох редакцийг хийх нь байна шүү дээ. Ийм редакцийн санал.

**Ц.Нямдорж: -** Тийм. Өчигдөр лав Хуулийн сайдын хөрөнгө оруулалтын жагсаалт дотор нэг газрын нэрийг хоёр дахин бичсэн байсан шүү.

**З.Энхболд: -** Өнөөдөр засагдсан байна уу? Тийм ээ.

**Ц.Нямдорж: -** Өнөөдөр, сая засчихаж. Одоо нэг бүрчлэн үзэх хэрэгтэй.

**З.Энхболд: -** Гар дээрээ барих юм чинь энэ эцсийн найруулга гээд бичсэн, саяны тараасан юм байгаа. Ц.Нямдорж гишүүний саналаар тийм редакцийн засварыг ерөнхийд нь авъя. Ч.Улаан гишүүн.

**Ч.Улаан: -** Энэ Эдийн засгийн яамныхан маань энийг үзээсэй гэж би хүсэж байна. Хэрвээ нэг юм хоёр дахиад бичигдсэн бол түүнийг хоёуланг нь нэмээд нэг болгож бичиж болохгүй шүү дээ. Нэгийг нь хасах хэрэгтэй. Тийм нюанс байгаа гэдгээ ойлгохгүй бол харин одоо хоёр бичигдээд тоо нь дүнгээрээ нэмэгдээд нэг болбол болохгүй болно л доо. Тийм ээ. Тэрийг эдийн засгийн яамныханд анхааруулаад.

**З.Энхболд: -** Нийт дүнгээрээ зарлага нэмэгдэнэ шүү дээ. Давхардлын тоогоор.

**Ч.Улаан: -** Ямар бүгдийг нь цохиж үзсэн биш. Энийгээ үзэх хэрэгтэй байхгүй юу. Дүндээ өөрчлөлт ороогүй нэг объект хоёр бичигдээд явчихсан байж магадгүй.

**З.Энхболд: -** Зарлага нэмэгдэнэ гэсэн үг. За редакцийн явцад энийг анхаараад дахиж. Б.Бат-Эрдэнэ гишүүн.

**Б.Бат-Эрдэнэ: -** Тэгэхээр зэрэг яг саяны яригдаж байгаа шиг ийм асуудлууд байгаа юм. Тэгэхээр үүнтэй холбоотой юмыг бол одоо бид нар бол дараа нь төсвийн тодотгол хийх юм уу, тэр үеэр л одоо энэ асуудлыг ярихгүй бол болохгүй шүү дээ. Бид энэ 2 жилийн өмнө улсын төсөвт оруулсан барилга, объектыг бол одоо зөвхөн нэг үг одоо өөрчлөх тухай асуудлыг л бид нар төсвийн тодотгол руу шилжүүлж байсан шүү дээ. Гэтэл бүхэл бүтэн барилга, объектыг төсөв өртөгтэй нь нэг объектыг хоёр газар биччихээд. Тэгээд тэрийгээ одоо юугаар хасна гэж байж болохгүй байх. Нэгдүгээрт.

Хоёрдугаарт, яг одоо энэ шинэ тутам байгуулагдсан яам, тэгээд маш олон дадлага туршлага дутуу ийм хүмүүс ажиллаж байгаа болоод тийм байх. Энэ төсөвтэй холбоотой юм бол. Сая би орон нутагт очоод ингээд ярихад, хүмүүстэй уулзахад 75 хүүхдийн цэцэрлэгийн барилга явуулаад л оруулсан. Тэр маань одоо хасагдаад 50 хүүхэдтэй, 50 ортой цэцэрлэгийн барилга болчихлоо гэсэн. Энийг нэлээн онцгой сайн анхаарахгүй бол болохгүй байна шүү. Яг одоо байдлыг харах юм бол ингээд төсвийн асуудал ярихаар зэрэг бид нарын гишүүдийн зүгээс, энэ тойргоос оруулсан саналыг болохоор зэрэг бэлтгэл ажил нь хангагдаагүй, зураг төсөв байхгүй гээд хасчихдаг. Гэтэл зураг төсөв байхгүй олон барилга, объектыг энд оруулсан байгаа шүү дээ. Түрүүн гишүүд тал талаас нь олон талаас нь энэ баримттайгаар ярьсан. Тэр юмыг дараагийн төсөв дээр онцгой анхаарч байхгүй болохгүй байна шүү.

**З.Энхболд: -** С.Дэмбэрэл гишүүн.

**С.Дэмбэрэл: -** Би нэг зүйлийг санал болгодог юм уу гэсэн юм. Монгол Улсын 2013 оны төсвийн тухай ингээд хуулийг харлаа л даа. Тэгсэн чинь энэ дээр нөгөө бодлого нь байхгүй байх юм. Уг нь бол энэ fiscal policy [татвар, санхүүгийн бодлого] гэж нэрлэдэг шүү дээ. Тийм ээ. Гэтэл бид нар fiscal policy гэдэг утгаар нь оруулахгүй. Ядахдаа тэр 1 дүгээр бүлэгт энэ 2013 оны төсвийн бодлого маань буюу fiscal policy маань, Сангийн бодлого маань ийм ийм зүйлүүд рүү ингэж эдийн засгийн ингэсэн ийм заалт ядахдаа байхгүйгээр 2 дугаар бүлэг нь шууд ингээд орчихсон байх юм. Тийм учраас дараа дараагийн жилд энэ төсвийн төлөвлөх, одоо энэ төсвийн хуулийг батлахдаа 2014 оны. Энэ 1 дүгээр бүлэгт нь энэ тухайн жилийнхээ сангийн бодлогын. Сангийн бодлого дотор төсөв маань өөрөө ороод ирнэ. Бодлогын гол зорилго, тэгээд энэ чиглэгдэж байгаа концепцийнх нь талаар оруулаад, тэгээд энэнийхээ үр ашгийнх талаар ингэж оруулчихаад ядахдаа мөнгөний бодлого баталдаг шиг хэдэн зүйл ингэж оруулчихаад тэгээд дараа нь энэ задаргаагаа хийгээд явдаг бол хэрэгтэй юм шиг байна. Нэгдүгээрт.

Хоёрдугаарт, энэ жил анхны практик нь ингээд энэ жилийн дээр Сангийн яам орсонгүй л дээ. Ингээд Эдийн засгийнх хөгжлийн яам. Дараа жилээс миний бодлоор бол энэ бол fiscal policy буюу сангийн бодлого бид батлах гэж байгаа учраас хамтарч оруулж ирдэг. Эдийн засгийн хөгжлийн яам нь бол эдийн засгийнхаа хөгжлийн асуудлуудыг төсөвт тоон илэрхийллээр нь, түүний дотор хөрөнгө оруулалтуудаар нь тусгадаг. Энийг нь Сангийн яам тухайн жилийн fiscal буюу тэр сангийн бодлого талаас нь хянаж үзээд ингээд хамтраад оруулж ирдэг ийм өөрчлөлт байвал яасан юм бэ гэсэн хоёрдугаар санал.

Гуравдугаарт, дөнгөж сая таны энэ захирамжийг үзлээ л дээ. 2014 оны төсвийн хөрөнгөөр санхүүжүүлэх хөрөнгө оруулалтыг иргэдтэй зөвлөх асуудлаар биднийг 7 хоног чөлөөлж байгаа юм байна. Тэгээд ирээд Ц.Даваасүрэн даргад одоо санал болгох юм байна. Тэгэхээр энэ 2015 онд давтагдах уу? 2016 онд давтагдах уу? Өөрөөр хэлбэл энэ шинэ хандлага. Тэгэхдээ энэ одоо жишээлбэл дараа жил төсвөө батлангуут долоо хоног завсарлаад ингээд явах уу гэсэн бас нэг ийм одоо асуулт гэх юм уу, юу гэх юм. Энэ захирамжийн агуулгатай холбоотой, тэгсэн мөртлөө төсвийн бодлоготой холбоотой ийм юм ороод ирлээ л дээ. За баярлалаа.

**З.Энхболд: -** Захирамж дээрээ яръя. Өөрөө бол редакцийн тодорхой санал гаргасангүй. Редакцийн санал гэдэг бол одоо байгаа дотор тэр үгийг тэгье гэдэг ийм тодорхой санал гарах ёстой. Д.Оюунхорол гишүүн.

**Д.Оюунхорол: -** За баярлалаа. Монгол Улсын Их Хурлын тогтоол дээр 5 дугаар заалт дээр редакцийн нэг санал хэлье гэж бодсон юм.

**З.Энхболд: -** Их Хурлын тогтоол руу хүрээгүй байна шүү дээ.

**Д.Оюунхорол: -** Тийм үү. Тэр дээр нь хэлэх үү?

**З.Энхболд: -** Тийм.

**Д.Оюунхорол: -** За тэгье.

**З.Энхболд: -** Төсвийн тухай хуулийн эцсийн найруулгын саналыг сонслоо. Эцсийн найруулгыг сонссонд тооцлоо.

Нийгмийн даатгалын сангийн 2013 оны төсвийн тухай хуулийн эцсийн найруулга дээр саналтай гишүүд байна уу? Энэ бол нимгэн хууль байгаа шүү дээ. Саяных шиг зузаан биш. Саналтай гишүүд байхгүй байна. Эцсийн найруулгыг сонссонд тооцлоо.

Хүний хөгжил сангийн 2013 оны төсвийн тухай хуулийн эцсийн найруулга дээр саналтай гишүүд байна уу? Алга байна. Сонссонд тооцлоо.

Монгол Улсын 2013 оны төсвийн тухай, Нийгмийн даатгалын сангийн 2013 оны төсвийн тухай, Хүний хөгжил сангийн 2013 оны төсвийн тухай хууль батлагдсантай холбогдуулан авах арга хэмжээний тухай Улсын Их Хурлын тогтоолын эцсийн найруулга дээр саналтай гишүүд байна уу? Д.Оюунхорол гишүүн байна гэсэн үү? За. Д.Оюунхорол гишүүн.

**Д.Оюунхорол: -** За баярлалаа. 5 дугаар зүйл дээр хөрөнгө оруулалтын төсөл арга хэмжээ, барилга байгууламжийн төсөв, үнэ бүрдлийн механизм, хяналтын тогтолцоог боловсронгуй болгох, норм норматив, стандартыг шинэчлэн орон нутагт баригдах орон сууц, цэцэрлэг, сургуулийн дотуур байрыг газар зүйн байршлыг нь харгалзан нэг хэв маягийн зураг төсөв гарган мөрдүүлэх гэдэг. Газар зүйн байршлыг харгалзан гэдэг үг оруулмаар байна. Жишээлбэл нөгөө яг нэг хэв маягийн зураг хийчихээр жишээлбэл Улаанбаатар хотод баригдах цэцэрлэг, эсвэл бүр одоо Ховд, Завхан гээд ингээд сумуудад баригдах нөгөө төсөв зардал чинь арай, тээврийн зардлаасаа шалтгаалаад барилгын хүрэх зардал нь бас өндөр очдог. Тийм учраас арай ялгавартай ийм зардлууд гараад байдаг учраас энэ нь нөгөө дараа нь барилга барьж байгаа компанидаа, тендерт ялсан компанидаа зөндөө их тийм чирэгдэл учраад дахиад төсөв, хөрөнгө мөнгө нэхдэг юм билээ. Тийм учраас энийг бол яг төсөв зохиохдоо харгалзсан үздэг байгаачээ гэж үзэж байгаа юм. Тэгэхээр газар зүйн байршлыг нь харгалзан гэдэг үг оруулаад өгөөчээ гэж энэ тогтоолын төсөл дээр нь санал оруулж байна.

**З.Энхболд: -** Энэ бол редакци биш. Шинэ санаа учраас. Тэртээ тэргүй Н.Батбаяр сайд хариулаад өг дөө. Тэртээ тэргүй газар зүйн байршлыг тооцож барилгын төсөв, өөр ялгаатай гардаг юм. Н.Батбаяр гишүүн хариул.

**Н.Батбаяр: -** За Д.Оюунхорол гишүүн ээ, ер нь газар зүйн байршил тэртээ тэргүй тооцно. Ерөнхий нэг маягийн зураг гарчихаад дараа нь холболтын зураг хийдэг шүү дээ. Холболтын зураг хийхэд нь тэр газар, хөрсний байдал, цэвдэгтэй юу, цэвдэггүй юу гээд. Тэр үед нь тусгуулаад явчихна. Хөрөнгийн төсвийн хувьд гээд аваад үзэх юм бол газар зүйн байршлаасаа болоод төсөв нь бас өөр өөр болоод явчихна шүү дээ. Энэ бол тэртээ тэргүй явдаг ажил, явах ч болно.

**З.Энхболд: -** За Д.Оюунхорол гишүүн.

**Д.Оюунхорол: -** Би яагаад ингэж хэлээд байгаа юм бэ гэхээр нөгөө Завхан аймгийн Тосонцэнгэл суманд баригдаж байгаа 10 жилийн дунд сургууль цэвдэгтэй газар баригдаад, тэгээд зардал нь өсөөд, төсөвт суусан өртгөөсөө одоо нэмэгдээд бараг дахиад 987.0 сая төгрөг нэхээд байгаа байхгүй юу. Тэгэхээр энийг нь яагаад гэхээр яамнаас зарласан тендерээрээ болохоор одоо 3 тэрбум хэд ч гэдэг юм ингээд багтаагаад бариарай гэдэг. Гэтэл яг нөгөө төсөвт өртөг нь бол өөрөө 4 тэрбум гаруй төгрөгийн төсөвт өртөгтэй барилга байна гэж байгаа юм. Цэвдэгтэй, хөдүү газар баригдсан. Тээврийн зардал нь нэмэгдсэн. Бензин, шатахууны үнэ өссөн гээд. Тэгэхээр одоо энийг дахиж чеклэх шаардлага байгаад байгаа учраас тэр газар зүйн байршлын онцлог, зайгаа харгалзаж энэ тендер, энийг шалгаруулж байхгүй бол дараа нь тийм зовлон байдаг юм байна гэж бодож байгаа учраас протоколд тэмдэглүүлье гэж бодсон юм. Баярлалаа.

**З.Энхболд: -** Ч.Улаан гишүүн.

**Ч.Улаан: -** Нэг маягийн зураг, төсөв ашиглана гэдэг чинь барилгын үндсэн хийц, хэсгээ тодорхойлохдоо л тэрийгээ ашиглана. Объект болгон дээр өөрийн төсөв нь бол тус тусдаа гарна шүү дээ. Тэр зарчмаараа явна. Тийм ээ. Объект болгоны төсөв бол өөр өөрөөр бодогдоно. Нэг маягийн зураг гэдэг нь үндсэн хийц хэсэг нь сургуулийнх нь ерөнхий стандарт юмнууд нь л ижилхэн байна гэсэн санаа шүү дээ. Тэр утгаараа ойлгоод энэ юугаа ингээд мөрдөөд явчихад бид нар хаана хаанаа энэ асуудлаа ойлголцчихно гэж бодож байна.

**З.Энхболд: -** Төсвийг дагаж гарч байгаа Улсын Их Хурлын тогтоолын эцсийн найруулгыг сонссоноор тооцлоо. Чуулганаар хэлэлцэх асуудлууд дуусч байна.

Улсын Их Хурлын чуулганы түр завсарлуулах тухай захирамж үдээс хойш гаргасан байгаа. Монгол Улсын Их Хурлын тухай хуулийн 29 дүгээр зүйлийн 29.13 дахь хэсгийг үндэслээд 2014-2016 онуудад улс орон нутгийн төсвийн хөрөнгөөр санхүүжүүлэх хөрөнгө оруулалтыг төлөвлөх асуудлаар иргэдтэй санал солилцох зорилгоор Улсын Их Хурлын 2012 оны намрын ээлжит чуулганыг 2012 оны 11 сарын 12-ны өдрөөс эхлэн 2012 оны 11 сарын 20-ны өдөр хүртэл түр завсарлуулсугай.

Улсын Их Хурлын гишүүдээс энэ захирамжийн 1-д заасан асуудлаар завсарлагааны хугацаанд иргэдтэй санал солилцсоны үндсэн дээр ирүүлсэн саналыг нэгтгэн тодорхой санал боловсруулж Улсын Их Хурлаар хэлэлцүүлэхийг Төсвийн байнгын хороо Ц.Даваасүрэнд даалгасугай гэсэн ийм захирамж гаргасан байгаа.

С.Дэмбэрэл гишүүний асуултад ирэх жилүүдэд ийм юм хийхгүй. Яагаад гэвэл ирэх 3 жил гарангийнхаа төлөвлөлтийг нэг удаа бөөнөөр нь хийгээд. Тэр гаргасан тогтоолоос Засгийн газар тухайн жилийнхээ хөрөнгө оруулалтуудыг сонгон авч хэрэгжүүлдэг ийм менежмент рүү орох гэж байгаа. Мэдээж ирэх жилүүдэд сонгогчидтойгоо уулзах явцдаа үргэлжлүүлээд ярих бол нээлттэй байгаа. Одоо бол бид рамаа босгож авах гэж байгаа ийм шинэлэг ажил. 4 жилдээ нэг л удаа хийж байх практик тогтох байх гэж бодож байгаа. Тэгээд нэг дэх өдрөөс эхлээд томилолтоо авч болно. Өнөөдөр хагас, бүтэн сайнд авч болно. 20-ны өглөө бүгдээрээ эндээ Байнгын хорооны хурлуудтай байгаа. Тэгээд ажил бол хэвийн үргэлжлээд явна.

За Баярын хурал, 14-ний үеэр гишүүдийг үндэсний хувцастайгаа ирэх урилга өгсөн байгаа. Холын аймгууд бол одоо ирж чадахгүй бол яая гэхэв. Бололцоогоороо оролцохыг хичээгээрэй гишүүд. Тэгээд өнөөдрийн чуулган ингээд хааж байгаа.

Би зарлачихъя даа. Сангийн яам, Эдийн засгийн хөгжлийн яам хоёр нийлээд яг одоо энэ урд талын баганат танхимд жижигхэн хүлээн авалт хийе гэсэн байгаа. Улсын төсөв батлагдсантай холбогдуулан. Тэгээд шууд тийшээ орохыг урьж байна гишүүдийг. За чуулган завсарлалаа өнөөдөр.

***Хуралдаан 16 цаг 46 минутад өндөрлөв.***

Соронзон хальснаас буулгасан:

Хуралдааны тэмдэглэл хөтлөгч Ц.АЛТАН-ОД